BMWдан немис сифатига 100 йил » Скачать музыку бесплатно новинки музыки 2016-2017\nBMWдан немис сифатига 100 йил\n2016 йилда етакчи немис автоконцернларидан бири, BMW (нем. Bayerische Motoren Werke-Бавария мотор заводи) ўзининг юз йиллигини нишонламоқда. Айтиш жоизки, бу энг биринчи автомобиль заводи эмас, Mercedes-Benz, Opel, Ford, Renault ва Fiat компаниялари ундан аввал пайдо бўлган, аммо BMW ўз синфининг йўналишини белгилаб берувчи автомобилларни кўплаб ишлаб чиқара олган, десак хато бўлмайди. Қанчалик ажабланарли бўлмасин, автомобилсозлик BMWнинг асосий даромад манбаи ва бош мақсади ҳам бўлмаган. 1916 йили компания авиация двигателлари ишлаб чиқара бошлаган, 1923 йилга келиб мотоциклларни ўзлаштирган компания, аста-секинлик билан, 1928-йилдан автомобиль саноатига кириб келган. «"Рулда ҳузур-ҳаловат билан!" — бу шунчаки шиор эмас, балки BMW фалсафасидир. Ва биз унга риоя этишда давом этамиз», — деб ҳикоя қилади Людвиг Виллиш, BMW North America компанияси президенти. BMWнинг замонавий машиналари, ҳар қачонгидан ҳам кўп сотилмоқда. Бироқ, компания мероси классик, яъни ўз даврида энг эътиборли моделлари билан ўлчанади. Ажойиб транспорт воситаларини ишлаб чиқиш тарихи ҳурматга лойиқ, албатта. BMW 507 (1956-1959 йиллар ишлаб чиқилган) моделининг машҳур харидорларидан бири америкалик мусиқачи Элвис Пресли эди. Айтиш жоизки, 507 моделидан атиги 250 дона ишлаб чиқилгани маълум бўлгач, яхши сақланган бир дона машина 2 миллион долларгача баҳоланди. Бу эса, BMW 507га коллекционерлар қизиқишини янада оширди. 1966-77 йиллар оралиғида ишлаб чиқилган BMW 2002 эса замонасининг энг арзон классикаларидан бири бўлди. Машина мухлисларининг айтишларича, унинг диққатга сазовор жиҳати ажойиб ишчанлигидадир. 3.0 CSL чиройли дизайни ва пойгабоплиги билан харидорлар эътиборини қозонган. У шунингдек, компаниянинг машҳур BMW Art Car сериясини бошлаб берган машина ҳисобланади. 1975 йили америкалик машҳур ҳайкалтарош Александр Колдер ушбу русумдаги машиналардан бирини безаган эди. 1978 йилда пайдо бўлган M1, ҳамон энг чиройли спорткарлардан бири бўлиб қолмоқда. Унинг дизайни афсонавий итальян дизайнери Жоржетто Жужаро томонидан чизилган, унинг ўзига хос шакли бирмунча ўзгарган ҳолда янги BMW i8да ҳам ўз аксини топган. Z8 модели Жеймс Бонд саргузаштларидан ҳикоя қилувчи фильмлардан бирида Пирс Броснанга ҳамроҳлик қилган. У ҳам коллекционерларнинг эътиборини қозонган машиналардан биридир. BMW концернининг 2011 йили оммага намойиш этган ажойиб 328 Hommage концепти 1930 йилларда ишлаб чиқилган BMW 328 моделининг замонавий кўриниши бўлди, десак хато қилмаган бўламиз. Унинг дизайни винтаж ва айни вақтда футуристик кўринишга эга. BMW 3 нинг узвий давоми бўлган BMW 4 модели эса, айни вақтда BMWга муваффақият келтирган намуналардан биридир. У 2014 йили ишлаб чиқилган ва эндиликда «учлик» ва «бешлик» орасини тўлдирмоқда. Ўша йили намойиш этилган BMW M2 модели ўта самарали экани билан бошқа транспорт воситаларидан ажралиб туради. Унинг спорт мотоцикллари анъаналари негизида ишлаб чиқилгани харидорларнинг олқишларига сабаб бўлди. BMW мухлислари М2нинг ажойиб узатмалар қутиси ва бирмунча арзонлигини эътироф этишди. 3.0 CSL Hommage R ўз вақтида "бэтмобиль" номи билан анча машҳур бўлган BMW 3.0 CSL (1975 йилда "12 соат себринг" номли чидамлилик мусобақаси ғолиби)дан илҳомланган моделдир. X6M эса BMWнинг спорт рейтингида биринчи ўринда туриши баробарида компанияга яхшигина даромад ҳам келтирмоқда. BMW шу синфдаги автомобиллар линиясини 1999 йили X5 билан бошлаган эди. i8 гибриди 2014 йил намойиш этилганига қарамай, кўп ўтмай, концептдан ўз харидорларига эга маҳсулотга айланди ва BMWнинг энг оммабоп автомобилларидан бири бўлиб қолмоқда. 7 серия автомобиллари — таъбир жоиз бўлса, BMWнинг энг ҳашаматли модели —энг кучли 12 цилиндрли двигателлар билан жиҳозланган. BMW еттинчи сериясининг янги модели ўз синфидаги энг инновацион машиналардан бири ҳамдир. Manba: xabardor.uz


Муаллима бахти – Сурхон тонги\nБош саҳифа / Таълим / Муаллима бахти\nНоябр 10, 2018\tТаълим Изоҳ қолдириш 982 Кўрилди\nҲар гал “Халқобод” қўрғонидаги А. Темур кўчасида қад ростлаган Музработ агросервис касб-ҳунар коллежи ёнидан ўтаман: гуруҳ-гуруҳ бўлиб оппоқ кабутарлар мисол талаб қиз-йигитлар чиройли, тоза-озода формаларда турнақатор тизилиб, салом бериб, ичкарига ўтишади.\nКўпинча истараси иссиққина аёл рўпарамдан чиқиб қолади. Ҳамиша салом-алигини, хушкалому, ширин муомаласини канда қилмайди. Бу — Гулчеҳра Абраева, севимли педагог. Суҳбатида бўлсангиз зийрак, фикри теран, ўз ўрнида меҳрибон ва қаттиққўл, самимий муаллима эканини фаҳмламай иложингиз йўқ.\nУ коллежда 18 йилдирки, талабаларга рус тили ва адабиётидан сабоқ бериб келади. Йиллар шунақа тез ўтарканки, куни кеча Музработга Термиз шаҳридан ойдек келин бўлиб тушган муаллима бугун 53 ёш рўпарасида турибди. Гулчеҳрахонни бутун жамоаси ҳурмат қилади. Негаки, талабалар қалбига тезда йўл топиб, улар ила илиқ мулоқот ўрнатади. У коллеж талабаларига замонавий педагогик технологиялар асосида дарс ўтади. Рус тили ва адабиёти кафедраси мудираси, услубчи, шунингдек, маънавият-маърифат ишлари бўйича директор ўринбосари сифатида фаолият юритаяпти.\nДарсдан ташқари пайтлари “Русское слово” номли тўгарак ташкил этган. Унда 20 га яқин ўқувчи қатнашиб, билимини мустаҳкамлаб боради. Рус тили кечалари, ҳар йил ноябрда “Рус тили ойлиги” ўтказилади. Муаллиманинг тиришқоқлиги ва жонкуярлиги сабаб мунтазам равишда ўқувчилари туман, вилоят миқёсида фан олимпиадасида иштирок этиб, фахрли ўринларни эгаллашмоқда.\nГулчеҳра опа ўқувчиларни кўпроқ рус шоирлари: А. Пушкин, Ю. Лермонтов, С. Есенин, адиблардан Л.Толстой, А.Чехов, Н.Гоголь асарлари билан чуқурроқ таништиришга, уларнинг ўзига хос услуби, ички олами ҳақида кенгроқ тушунча беришга ҳаракат қилади.\nМуаллима бўш вақтида теннис билан шуғулланади. Фарзандларини ҳам спорт билан шуғулланишга ундайди. Турмуш ўртоғи Шерзод Бегимов тадбиркорлик билан банд. У мебель ишлаб чиқариш корхонасида ўғли Ибрат билан бирга ишлайди. Дарвоқе, Г. Абраева яхши таълим-тарбия бериш баробарида фан ўқитувчилари учун бир неча ўқув-услубий қўлланмалар муаллифи ҳам. Қўлланмалари туман коллежларида оммалаштирилган.\nХуллас, муаллима фаолиятига разм ташлар экансиз, унинг салоҳияти, ички олами гўзал устоз эканига амин бўлаверасиз. Ҳамкасби Тошпўлат Аҳмедов: “Мутахассислигини яхши билувчи, ўқувчилар билан жуда яхши ишлай олувчи мураббийлардан саналади”, дейди. Дунёдаги энг улуғ муҳаббат — бу устозга бўлган муҳаббат ва эҳтиромдир. Уйқусиз тунлар, безовта онлар, изланишлар — муаллимнинг одатий ҳаёт тарзига айланган. Бу эса ҳақиқий устозга завқ ва сурур бағишлайди.\nОлдинги Яна биттага кўпайди\nРақобатбардошлик – юксалиш омили\nУч навни синадик


Россиядаги ЙТҲда ҳалок бўлганларнинг жасади Ўзбекистонга...\n04.08.2018 22:45 0 3317\nЖорий йилнинг 30 июль куни Россиядаги «Ростов—Волгодонск» йўлининг Ростов вилояти Аксай туманидан ўтган 11-километрида «КАМАЗ» юк машинаси салонида 9 нафар йўловчи бўлган «Volkswagen Transporter» микроавтобуси билан тўқнашган, дейилади Ўзбекистон Фавқулодда вазиятлар вазирлиги ахборотида.\nЙТҲ оқибатида уч киши ҳалок бўлган, олти киши турли даражада тан жароҳати олган. Ҳалок бўлганларнинг икки нафари ва жароҳатланганларнинг уч нафари Ўзбекистон фуқаролари эди.\nҲалок бўлганлар: Асатулла Эшбекович Норбўтаев (1963 йилда туғилган), Шаҳноза Абдулаҳатовна Сатторова (1985).\nЖароҳатланганлар: Сайдулла Tажимaтович Сайдаматов (1965), Жасур Илҳамович Юнусов (1988), Сайдулла Бобаевич Чориев (1987).\nЖароҳатланганлар Ростов вилоятининг Аксай шаҳар марказий касалхонасига ётқизилган ва уларга зарур тиббий ёрдам кўрсатилмоқда.\nҲалок бўлган икки фуқаронинг жасади 3 август куни 22:10 да «Ўзбекистон ҳаво йўллари» миллий авиакомпаниясининг рейси билан Тошкентга олиб келинди ва қариндошларига топширилди.\nЙТҲ ўзбекистонликлар микроавтобус Ростов—Волгодонск\nҲодиса Кеча, 12:13\nЖамият Кеча, 08:23


Пайғамбарлар тарихи (7). Иброҳим алайҳиссалом « Ўзбекистон Халқ Ҳаракати\nПайғамбарлар тарихи (7). Иброҳим алайҳиссалом\n06 February 2014 - 9:00\nИброҳим алайҳиссаломнинг уруғи\nИброҳим бин Тораҳ (Озар), бин Наҳор, бин Саруғ (Шаруғ), бин Рау (Аргу), бин Фалиғ, бин Обир, бин Шолиҳ, бин Арфаҳшад, бин Сом, бин Нуҳ алайҳиссаломдир (1).\nИброҳим алайҳиссаломнинг отаси Тораҳ (Озар) Ҳаррон қавмидан эди (2). Унинг Кўфа билан Басра орасидаги Куса қишлоғидан эканлиги билдирилади (3). Ҳаррон катта шаҳар бўлиб, Мудорнинг бир тумани эди. Раҳо билан ораси бир кунлик, Ракка билан эсa икки кунлик йўл эди. Мусул-Шом ва Рум йўли устидадир. Тўфондан сўнгра ер юзида илк қурилган шаҳар (4). Куса Бобил тупроғидаги Ироқ қишлоқларидан бўлиб, Фирот дарёсидан Ироққа оққан бир ирмоқнинг ҳам отидир (5).\nИброҳим алайҳиссаломнинг отаси Тораҳ (Озар) Қирол Намруднинг бутларига қараб турадиган хизматчи эди. Ҳарронда очарчилик бошланганда оиласини (6) Намруднинг истиқомат қилаётгани (7) Кусага кўчирганди (8).\nИброҳим алайҳиссаломнинг онаси\nИброҳим алайҳиссаломнинг онаси Арфаҳшад бин Нуҳ ўғилларидан Карнбо бин Кусанинг қизи Нуна ва ёки Афройим бин Аргу бин Фолиғ, бин Обир, бин Шолиҳ, бин Арфаҳшад, бин Сом, бин Нуҳнинг қизи Абюна эди (9).\nИброҳим алайҳиссаломнинг шакл ва шамоили\nИброҳим алайҳиссалом ўрта бўйли, оқ юзли, ола кўзли (Мир Ҳованд. “Равзот ус-сафо”, Таржима. 187- саҳифа), оқ сочли, кулар юзли, хушрўй, очиқ пешонали, узун ёноқли, оқ соқолли киши эди (10).\nУнга инсонлардан энг ўхшагани – оёқ изларигача (11), – Пайғамбаримиз Муҳаммад алайҳиссалом эдилар (12).\nҚирол Намруд ва маърифатлари\nНамруд биринчи марта ёмон йўл очган (13), биринчи марта бошига тож кийган (14), биринчи марта юлдузларнинг ҳолати ҳақида назариялар ўйлаб, амалиётлар қурган одам эди.\nУ Қобилдан сўнгра оташга илк топинган инсон эди.\nЕрдан бир оловнинг чиққанини кўрса, бориб олдида сажда қилган ва олов устида бир бино қурдириб, унга қараб турадиган бир хизматчи тайинлаган одам эди (16). Одамларни ўзига сиғинишга илк даъват этган киши ҳам у эди (17).\nХалқнинг само илми билан шуғулланиши\nНамруд замонида инсонлар ҳам юлдузлар илми билан шуғулланиб, кун ва ой тутилиши тарихини ҳисоблаб, юлдузларнинг мавқеларини белгилашарди (18), юлдуз ва фалакни ўрганиш учун ясаган асбоблари билан, ҳар хил хулосалар чиқаришарди (19).\nНамруднинг туши ва даҳшатли тадбирларни бошлаши\nРивоятга кўра, ўша даврда тушида (20) бир юлдузнинг туғилганини кўрди. Бу юлдуз порлоқликда ой ва қуёшни ҳам хиралаштирганди. Намруд бундан жуда қўрқди. Сеҳрбозлар, коҳинлар ва қоифлар (оёқ изи ва юз чизгиларидан хулоса чиқарадиганлар)ни чақириб, бу тушнинг сирини сўради (21). Улар:\n– Сенинг ўлкангда бу йил бир бола туғилади, у халқнинг динини ўзгартиради (22), сенинг ўлиминг, салтанатинг заволи унинг қўли билан бўлажак, – дейишди (23).\nЎша пайтда Намруд Куфа Бобилида истиқомат қиларди. Бу хабардан кейин бошқа бир қишлоққа кўчди. Аввалги жойидан бутун эркакларни чиқарди, фақат хотинларни қолдирди (24). Ҳар ўнта эркак устидан битта ишонарли назоратчи тайинлади (25). Туғилган эркак гўдакларнинг ҳаммасини ўлдиришни буюрди (26). Ва туғилган бутун эркак болалар ўлдирилди.\nАммо Намруднинг ўша шаҳарда бир иши чиқиб қолди. У ерга ўзи ишонган биттасини юбориши керак эди, бу ҳам Иброҳим алайҳиссаломнинг отаси Озар эди. Уни чақирди (27).\n– Мен сенга бир иш топширмоқчиман. Сенга қаттиқ ишонганимдан юборяпман. Оилангнинг ёнига бормаслик, у билан муносабатда бўлмаслик ҳақида онт ич (28). Менга қара, хотининг билан асло муносабатда бўлма лекин! – деди Намруд (29).\n– Мен бу хусусда динимдан заррача ҳам бой бермайдиган хасисман!, – деди (30).\nШунда Намруд унга вазифасини тушунтирди. Озар топшириқни бажариб бўлиб, “энди оиламни ҳам кўриб кетай, нима қилаётган экан”, деб (31) оиласи ёнига борди ва Намрудга берган сўзини тута олмади.\nКейин оиласини Куфа билан Басра ўртасидаги бир қишлоққа олиб бориб, ертўлага яширди. Емак ва кийим-кечаклар билан таъминлади.\nАнча вақт ўтди, бирор ҳодиса юз бермади. Намруд “демак сеҳрбозлар ёлғон сўйлабди”, деди. Ва эркакларга “юртларингизга қайтаверинг” деб буюрди.\nЭркаклар юртларига қайтдилар (32).\nИбн Исҳоққа кўра, Иброҳим алайҳиссалом туғилиш олдидан мунажжимлар Намрудга:\n– Сенинг қишлоғингда Иброҳим исмли бир бола туғилиб (33), сенинг динингни рад қилажак, жамоатингни парчалаяжак (34), халқни динидан ажратиб, бутларни синдиражак, дейишди. Намруд қишлоқдаги бутун хотинларни тўплаб назорат остида тутди. Аммо Иброҳим алайҳиссаломнинг онаси ёш бўлгани учун ҳомиладорлиги билинмади ва назоратдан четда қолди. Намруд билдирилган ойда (35) туғилган барча эркак болаларни ўлдирди (36).\nИброҳим алайҳиссаломнинг туғилиши ва моғорада ўсиши\nИброҳим алайҳиссаломнинг онаси туғиш вақти келганида кечаси уйдан чиқиб, яқиндаги бир моғорага кетди ва Иброҳим алайҳиссаломни у ерда туғди (37).\nИбн Исҳоққа кўра эсa, Иброҳим алайҳиссалом Ироқда Бобилнинг Куса қишлоғида ҳозиргача унга нисбат этилган Мақомда туғилгандир (38).\nОнаси янги туғилган болага нима лозим бўлса, ҳаммасини тайёрлаб, болани ўраб-чирмаб моғорада қолдирди ва уйига қайтди. Ва уйидан моғорага қатнаб, болага қараб турди. У ўғлининг ўнг қўли бош бармоғини эмиб ётганига гувоҳ бўларди. Эри Озар ундан ҳомиласини нима қилганлигини сўраганда, у:\n– Бир ўғил туққандим, ўлди, – деб жавоб берди.\nОзар уни тасдиқлаб, жим бўлди (39).\nИброҳим алайҳиссалом Исо алайҳиссалом милодидан таxминан икки минг йил аввал туғилгандир (40).\nИброҳим алайҳиссалом моғорада бир кунда бир ҳафталик, бир ҳафтада бир ойлик, бир ойда бир йиллик каби тез вояга етар эди. У моғорада 5 ой қолди. Озар ўғлининг моғорада яширин туғилиб, ўсганини билиб, жуда севинди (40).\nНамруд эсa бу бўлиб-ўтган воқеаларни унутганди (41).\nИброҳим алайҳиссалом вояга етди (42). У она ва отасидан бошқа ҳеч кимни кўрмаган эди (43).\nИброҳим алайҳиссаломнинг она ва отасига берган илк саволлари\nИброҳим алайҳиссалом моғорада онасидан:\n– Менинг Роббим ким? – деб сўради.\n– Мен, – деб жавоб берди.\n-Сенинг Роббинг ким? – деб сўради.\n– Отанг, – деди. Иброҳим алайҳиссалом:\n– Отамнинг Робби ким? – деб сўради.\n– Намруд, – деди Нуна.\n– Намруднинг Робби ким, – деб сўради.\n– Жим бўл! – деди.\nИброҳим алайҳиссалом жим бўлди.\nНуна хотин ерининг ёнига келиб:\n– Кўрдингми, халқнинг динини ўзгартирадиган бола сенинг шу ўғлингдир, – деди ва Иброҳим алайҳиссаломнинг саволларини Oзарга етказди.\nОзар ўғлининг ёнига борганда ўғли ундан ҳам:\n– Отажон, менинг Роббим ким?, – деб сўради.\n– Онанг, – деб жавоб берди.\n– Онамнинг Робби ким?, – деди.\n– Мен, – деди. Иброҳим алайҳиссалом:\n– Сенинг Роббинг ким?. – деди.\n– Намруд, – деди. Иброҳим алайҳиссалом:\n– Намруднинг Робби ким?, – деди.\nОзар ўғлига бир шаппат уриб:\n– Жим бўл!, – деди (45)\nИброҳим алайҳиссаломнинг моғорадан чиқарилиши\nИброҳим алайҳиссаломнинг отаси Тороҳ (Озар) ўртоқларидан:\n– Менинг бир ўғлим бор, уни қиролнинг “ўлдир” деган буйруғига қарамай ўлдирмагандим. Бу болани яширган жойимдан чиқарсам, буни таҳликали деб ўйлайсизларми? – деб сўради. Ўртоқлари:\n-Йўқ, бор, олиб кел, – дейишди.\nОзар Иброҳим алайҳиссаломни ер остидаги моғорадан ташқарига чиқарди.\nИброҳим алайҳиссаломнинг илк бор кўрган ҳайвонлари ҳақида саволлари\nИброҳим алайҳиссалом моғорадан чиқиб, ер юзидаги ҳайвонларни кўриб, туя ҳақида:\n– Бу – нима? – деб сўрайди.\n– Бу туядир, – деб жавоб беради отаси.\nИброҳим алайҳиссалом инак (бузоқ)ни кўриб:\n– Бу – нима? – деб сўрайди. Отаси:\n– Инак, – деб жавоб беради. Иброҳим алайҳиссалом отни кўриб:\n– Бу – нима?, – деб сўрайди, отаси унинг от эканлигини айтади.\nИброҳим алайҳиссалом қўйни кўриб, савол берганда, отаси бу ҳайвоннинг қўй эканлигини айтади.\nИброҳим алайҳиссаломнинг иршод Этилиши ва Аллоҳини топиши\nИброҳим алайҳиссалом ер юзида кезган бу ҳайвонларга қараб, “ҳар ҳолда шу жониворларнинг бир Робби бўлиши керак” деб ўйлади.\nИброҳим алайҳиссалом моғорадан илк чиққанида, кун ботган эди. Иброҳим алайҳиссалом бошини кўтариб осмонга қараганда, кўзига илк дуч келган юлдуз Муштарий юлдузи эди (46). Аллоҳу Таоло Иброҳим алайҳиссаломнинг юлдуз, ой ва қуёшни кўриши ва ҳаққа эришувини Қуръони Каримда Шундай билдирди:\n“Шундай қилиб Иброҳимга, (ўзига ҳужжат қилиб олиши) ва аниқ ишонувчилардан бўлиб қолиши учун, унга осмон ва ер мулкини кўрсатдик. Бас, уни тун қоронғилиги ўраб олганида, юлдузни кўриб “мана шу Роббимдир”, деди. Юлдуз сўниб ботганида, “мен ботганларни суймайман”, деди. Сўнгра туғаётган ойни кўриб, “мана шу Роббимдир”, деди. У ҳам ботиб кетгач, “онт ичаманки, агар Роббим менга ҳидоят қилмаса, мен ҳам йўлдан озганлар қавмидан бўламан”, деди. Кейин чиқаётган қуёшни кўриб, “Роббим – мана шу, у ҳаммасидан каттароқ!”, деди. У ҳам ботиб кетгач, “Эй қавмим, мен сизнинг ширкингиздан узоқман. Муҳаққақки, мен бир муваҳҳид ўлароқ юзимни осмонлар ва ерни яратган зотга қаратдим ва мен мушриклардан эмасман”, деди (Анъом сураси 75-79).\nРобби унга: “Бўйинсун!”, деганида, у “Оламларнинг Роббига таслим бўлдим!”, деди (48).\nИброҳим алайҳиссаломнинг халқини огоҳлантиришга бошлаши\nИброҳим алайҳиссалом ўз қавмининг бутларга топинишига ҳайратланиб:\n– Қўлингиз билан йўнган бу нарсаларга нечун топинмоқдасиз? – дея хитоб этарди. Қавми унга:\n– Буни бизга сенинг отанг ўргатди, – деб жавоб берарди. Иброҳим алайҳиссалом:\n– Муҳаққақки, менинг отам ҳам йўлдан озганлардандир, – дер эди (49).\nОзарнинг Иброҳим алайҳиссаломга акалари билан бирга бут соттириши\nИброҳим алайҳиссаломнинг отаси Тароҳ (Oзар) ўз қавми топинадиган бутларни ясар ва уларни сотиш учун ўғилларига, жумладан, Иброҳим алайҳиссаломга ҳам бериб (50):\n– Бутларнинг каттасини шу нархга, кичигини бу нархга сотинглар, – деб бозорга юборарди. Иброҳим алайҳиссалом бутларнинг оёқларидан боғлаб, судраб олиб борарди (51). Ва:\n– На зарари, на-да фойдаси тегмаган бу бутларни оладиган борми? – дея сасланар эди ва ундан ҳеч ким бутни сотиб олмасди. Иброҳим алайҳиссалом бу сотилмаган бутларни ирмоққа олиб бориб, бошларини сувга тиқар ва:\n– Ичинглар, – дея масxара қиларди. Шундай қилиб, бутларнинг бирортасини ҳам сотмай, қайтариб келарди (52). Акалари эсa қўлларига берилган бутларнинг ҳаммасини сотиб келишарди (53).\nИброҳим алайҳиссалом матоҳ ва кийим тижорати билан шуғулланган (54).\nҲижратдан сўнгра деҳқончилик билан шуғулланган (Ҳаким. “Мустардак”, 2- жилд, 596- саҳифа).\nОзарнинг Иброҳим алайҳиссаломни Намрудга олиб бориши\n– Аллоҳдан бошқа илоҳ йўқдир. У менинг Роббимдир. У ҳар нарсанинг Роббидир! – деган сайин онаси ва отаси Намруддан қўрқиб, йиғлар ва Иброҳим алайҳиссаломни огоҳлантирар эдилар. Иброҳим алайҳиссалом эсa:\n– Мен учун Намруддан ҳеч қўрқманглар, мени кичиклигимда қўриган, катта бўлганимда ҳам қўрияжакдир, – дерди.\nЛекин Озар биттасининг Намрудга чақимчилик қилишидан қўрқиб, ўзи Намрудга бориб:\n– Эй қирол, сенинг туғилишидан қўрққанинг бола – менинг шу ўғлим бўлади. У уйимда эмас, бошқа ерда туғилиб, уйга олиб келингунча ундан хабарим йўқ эди. Мана, ўзим сенга хабар беряпман. Уни нима қилсанг қил, фақат мени айблама! – деди у. Намруд:\n– Ўғлингни олиб кел, – деди.\nОзар Иброҳим алайҳиссаломни Намруднинг ёнига олиб борди.\nНамруд мажлисини безатиб, аскарларини саф-саф тизган эди.\nИброҳим алайҳиссалом соғ-сўлига боқиб:\n– Эй қавм, сиз кимга топинасиз? – дея хитоб этди. Намруд эсa:\n– Эй Иброҳим, сен менинг динимга кир, сени мен яратдим, ризқингни ҳам мен бераман, – деди. Иброҳим алайҳиссалом:\n– Эй Намруд, сен ёлғон сўйлаяпсан. Мени яратган Робб менга тўғри йўлни кўрсатган Роббдир. Менга едирган, ичирган ҳам ўша Роббдир, – деди ва халқ ҳам, Намруд ҳам лол бўлдилар. Шунда Намруд Озарга:\n– Эй Озар, ўғлинг ҳали кичик, нима гапирганини, менинг қадру қийматимни билмайди, мулк ва салтанатимнинг буюклигини англамайди. Сен уни дарҳол олиб кет. Унинг азобимнинг шиддатидан қўрқит, балки ёпишиб олган нарсасидан қайтар, – деди (55).\n“Пайғамбарлар Тарихи” китобидан.


Радарлар ва камералар ўрнатиш учун ерлар аукционга жойлаштирила бошланди – Газета.uz\nLotinchada 9 июн 2021, 12:46 Жамият\n«Газета.uz» аввалроқ 2021 йил мартидан тадбиркорларга йўлларда фото ва видео регистраторлар ўрнатишга рухсат берилиши ҳақида хабар берган эди. Яъни регистраторлар ўрнатиладиган жойларни тадбиркорларга бириктириш электрон аукцион савдолари орқали амалга оширилиши белгилаб қўйилган эди.\nE-auksion матбуот хизматининг хабар беришича, яқинда бундай лотларнинг биринчиси аукционга қўйилди. Ушбу ер Хоразм вилояти Боғот туманида жойлашган бўлиб, у ерда 4 та видеокамера ва 2 та стационар радар ўрнатилиши белгиланган.\nЯқинда бошқа бошқа ҳудудлардан ҳам бундай ҳуқуқларнинг савдога чиқарилиши кўзда тутилган. 2021−2022 йилларда тадбиркорларни жалб қилиш орқали мамлакатда 3356 та видеокамера ва 763 та радар ўрнатилиши режалаштирилган.\nЯна 270 та радар ўрнатиш жойи кимошди савдосига қўйилди 8 октябр 2021, 09:28\nРадар жойи учун кураш: нарх бошланғич баҳосидан қарийб 100 баробарга ошиб кетди 12 август 2021, 17:37


Насроний атиргули (28-қисм) | Azon.uz - Ахборот-таҳлилий портал\n2020 йил 03 апрел, жума\nНасроний атиргули (28-қисм)\n1307 23:05 16.10.2019\nКомиссар ёзувни ўқиб бироз тараддудланиб қолди. У ҳам ҳайратда эди.\n– Оббо, мен бунчалик эканини билмасдим. Демак, улар истаганича диний фаолият кўрсатиш ҳуқуқига эга экан-да?\nГулдерен қатъий, лекин бироз синиқ оҳангда сўзларди:\n– Мен бизга булардан ортиқ берилсин демайман, худди уларга берилган ҳуқуқ бизга ҳам берилсин. Менинг диним давлат ҳимоясида эмасми? Кечагина пайдо бўлган дин фаолият кўрсатиш ҳуқуқига эгаю, биз бу ҳуқуқдан маҳруммизми?.. Шу нарса менга алам қилади! Етти йил экан-ку, етмиш йил қамоқ жазосиз берилса-да, мен бу фикримни ҳимоя қилишда давом этаман, жаноб. Яна айтаман: давлат уларни қабул қилмасин, уларни ҳимоя қилмасин демайман. Уларга берилган ҳуқуқ менга ҳам берилсин дейман, холос.\nКомиссар қошларини ишқалаб бироз ўйланиб қолди:\n– Демак шунақа дегин?! Иеговачилар истаганича фаолиятини юргизади, сизларга эса бу ҳуқуқ берилмаган. Мен динчи эмасман, лекин…\nГулдерен унинг сўзини бўлди:\n– Сиз динсизмисиз, жаноб?\n– Менга қара, мен билан унақа терс гаплашма, асабимни бузяпсан! Мен динсизга ўхшайманми?\n– Динсизлик қиёфадан эмас, фикрлардан кўринади, жаноб. Бизга динсизлар қўйиб олган лақаб билан мурожаат қиляпсиз. Шунинг учун сўрагандим. “Динчи” нима дегани? Биз мусулмонмиз, мусулмон дейиш шунчалик қийинми?\n– Ҳммм, демак сизлар динчи сўзини хушламайсиз!\n– Хушлайдиган жиҳати йўқ-да. Чунки бу лақабни бизга душманларимиз ёпиштирган. Яхши гап бўлса, бизга лақаб қилиб қўйишармиди?\n– Майли, мавзуга қайтайлик. Демак, бу юртда насронийлар динини истаган ҳолатда тарғиб қилиш ҳуқуқига эга, шундайми?\n– Ҳа, жаноб, шундай. Майли, бўлсин, лекин бизда ҳам бўлсин дейман.\nКомиссар ўрнидан учиб турди ва столга бир мушт тушириб, давом этди:\n– Унда сенинг ҳам ҳаққинг бор, тушундингми? Ислом дини ҳам давлат ҳимоясида! Қани бор, қаерда динни тарғиб қилсанг қил. Фақат қонунларга қарши бирор нима қилма. Отатуркни ёмонлаб бирор сўз дема.\nКомиссар қулоқларигача қизариб кетганди. Тўғриси, мен ҳам жуда севиндим. Мусулмон бўлса ҳам Гулдеренни жуда яхши кўрардим. Гулдереннинг қамоққа тушишини ҳеч истамасдим.\nБир неча соатдан кейин Гулдерен қўйиб юборилди, мен ҳам енгил нафас олдим. Полиция идорасидан чиққанимиздан кейин биринчи ишим ундан ҳеч кутмаганим бу хатти-ҳаракатни сўраш бўлди:\n– Гулдерен, сен сотқинликка ўтдинг. Бунақа хоинлик сенга ярашмайди. Ўзинг ҳам буни яхши биласан, тўғрими?\nБу орада катта кўчага ўтгандик. Кўча гавжум эди. Одамлар такси кутарди, биз ҳам уларнинг орасига қўшилиб кута бошладик. Гулдерен жавоб қилди:\n– Сиз ноқонуний махфий ташкилот эмассизлар-ку, сизларни айтганим қанақасига хоинлик бўлади? Сизлар қонуний ташкилот, расман тан олинган диний ташкилотсизлар. Эътибор берган бўлсанг, мен ҳам сизларга берилган эркинликни истайман. Сир тутганларингизнинг ҳеч бирини гапирмаяпман. Менинг ҳам ҳаққим бор деб ўйлайман.\nЯрқираган нарса нур эмас\nНиҳоят биз кутган кун келди. Филиз устоз ҳали келмаганди, лекин келиши керак. Тадқиқ кунимизда янги қатнашувчилар бор. Чамаси бугун саккиз-ўн чоғли одам бўлиши керак. Ойнурни ҳам таклиф қилдик. У ҳам орамизда, бир бурчакда индамай ўтирганди. Таркан Филиз устознинг келишини билар ва бундан бироз беҳаловат ҳам бўлганди.\n– У динчи нега келади?\n– Келаверсин, биздан балки унга ҳам фойда бўлар, – деди Лайло.\n– Унда нега ҳалигача келмади?\n– Келиб қолишади. Гулдерен олиб келгани кетганди.\nГулдерен билан Филиз устоз эшикда турганди. Филиз устоз ичкарида эркагу аёл аралаш ўтирганини кўриб, бироз хушланмади. Бундай йиғинларга одатланмаган эди. Лекин маънавий курашдалиги учун ҳолатини сездирмасликка уриниб, ўзига кўрстилган жойга ўтирди. Ҳаммамиз унга яхши муомала қилдик, ҳурматини ўрнига қўйдик. У ҳам жимгина юмшоқ ўриндиқда ўтирди. Тадқиқ дарсини Лайлонинг тадқиқчиси бериши керак эди. Қоидага биноан тадқиқ Инжилдан бошланмасди. Кичик китобчалар билан одамга таъсир ўтказилади, фикрини ўзгартиришга киришилади. Бу билан унга тушунчалар берилади ва сўнгра Инжилга ўтилади. Бугун ҳам “Аллоҳга таслим бўлиш нима дегани?” номли китоб билан тадқиқ бошланарди. Бу орада Исмат девона келиб қолса-да! Нега келганига ҳайрон бўлиб, ҳатто бундан беҳаловат ҳам бўлдик. Лайло ҳамон ташқарига чақириб, унга нималардир деди. Мен нигоҳларим остидан уларни кузатиб турдим. Бироз ғамгин, Лайлога нималарнидир сўзларди. Нима деганини кейин билиб олдим. “Девона бўлганим учун сенга зарар етказишимдан қўрқяпсан. Ақлини йўқотганлар зарар беради деб ўйлайсан. Эсингда бўлсин, бу замонда ақли йўқдан эмас, ақллилардан зарар келади”, – дебди. Жуда чуқур маъноли сўзлар! Бу қанақа девона, ҳеч билолмадим.\nТадқиқ йиғинимизга бир муҳандис ҳам қўшилганди. У мушриклардан эди. Бизни яхши кўрар, лекин “динчилар” дея мусулмонлардан нафратланарди. Филиз устозни кўрганида унинг юзидаги ифодани кузатдим. Аслида кузатишнинг кераги ҳам йўқ эди. Газета сарлавҳасидай бош ҳарфлар билан катта-катта қилиб башарасига ёзиб қўйилганди. Уни ўқимаслик мумкин эмасди. Шивирлаб мендан сўради:\n– Бу асаббузар бу ерда нима қиляпти?\n– Ўртоғим таклиф қилди.\n– Таклиф қилишга бошқа одам тополмабдими?! – деди қош-қовоғини осиб. Жавоб қилмадим. Кўп ўтмай тадқиқчимиз китобни ўқий бошлади:\n“Аллоҳга таслим бўлиш” аслида нима дегани? Адолатни севасизми? Тўполонлар, айрилиқлар, душманликлардан, қон тўкилишидан нафратланасизми? Айрим кишиларнинг дин, ирқ, синфий жамият, ёш ёки жинсий жиҳатдан бошқалардан ўзини устун санаши сизни хафа қиладими? Ҳамма қардош-биродар бирга яшашидан хурсанд бўласизми? Агар бу саволларга жавобингиз ижобий бўлса, бу кичик китобда муҳим нуқтани илғай оласиз. Бугун одамларнинг дўст-биродар бўлиб яшамаётганини айтишнинг ҳеч кераги бўлмаса керак. Қўшниларингизни ёки бирга ишлайдиган жамоадошларингизни олинг. Уларнинг нечтаси чиндан ҳам ҳалол, қалби тоза дея оласиз? Неча кишига ишона оласиз? Уларнинг сони кўп эмаслиги аниқ. Қоронғи тушганида кўчада ёлғиз ўзингиз қўрқмасдан юра оласизми? Эшигингизни қаттиқ қулфламасдан ётиш хаёлингизга келадими? Одамлар шунчалик изтироб чекаркан, бутун бошли халқлар қандай аҳволда? Ижтимоий муаммолар борган сари ортиб бораётган бир пайтда бир нечта сиёсатчи бойлик ва шуҳрат қозониш учун бир-бирлари билан олишмоқда. Миллионлаб кишилар очликдан ўлаётганида давлатлар қурол учун мисли кўрилмаган миқдорда пул сарфлашяпти. Бу орада кўпгина давлатларнинг иқтисодиёти издан чиқиб кетмоқда ва одамлар келажагидан хавотир оляпти”.\nТадқиқчимиз тўртинчи моддага ўтмасдан, Исмат девонанинг овозидан чўчиб тушдик.\n– Илтимос!.. Илтимос, Жамилани қўйиб юборинглар!.. – дея ташқарида бақирарди. Ҳамма менга қаради. Уялиб кетдим. Ўзимни эшитмаганга солиб илтимос қилдим:\n– Бир жиннини деб дарсимизни бузмайлик.\nТадқиқчи тўртинчи моддани ўқишда давом этди:\n“Тўртинчи. Ҳақиқатан ҳам инсоният тарихининг энг мураккаб даврида яшаяпмиз. Мулоҳазали кишидар бу ҳақиқатни жуда яхши биладилар. Ўтган давр мобайнида икки ёзувчи замонавий дунёнинг айрим муаммолари; қурол-яроқ ишлаб чиқариш мусобақаси, иқтисодий инқироз, аҳоли кўпайиши, табиий ресурсларнинг камайиши, техникага мутаассиблик, нотўғри овқталаниш, атроф-муҳит ифлосланиши ва табиат мувозанатининг бузилаётгани хусусида тадқиқот ўтказишди. Изланиш натижасини китоб ҳолига келтириб, унга қуйидагича ном бердилар: “Дунё чўкяптими?” (Сезер Дуру, Ўрхон Дуру томонидан, 1975 йил, Истанбул).\nЮқорида кўрсатилган муаммолар ечими учун инсонларнинг хатти-ҳаракатларига қаратилган изоҳга диққат қилинг:\n“Тинимсиз тинчлик, бахт, олдиндаги яхши кунлар эртагини ўқиётган масъул шахслар яхши ниятларини аниқ мисоллар билан исботламайдилар. Бир куни Бухарестда “Бутун жаҳон аҳоли конференцияси”га йиғилишади. Бошқа куни Римда дунёда овқатланиш муаммоларига бағишланган тадбир ўтказилади. Бошқа куни Стокголмда атроф-муҳит ифлосланишига доир мажлис бўлади. Бу йиғилиш ва конференцияларнинг барчаси Бирлашган Миллатлар Ташкилоти томонидан ташкил қилинади. Шундай экан, бу муаммоларнинг ҳақиқий ечими бўлиши керак. Лекин аксарият ҳолларда бу йиғин ва конференциялар турли хил ижтимоий-сиёсий, илмий, нуқтаи назарлар, фикрлар тўқнашуви майдонига айланади. Бу ўйларга ҳамфикрмисиз? Олимлар ҳам нияти яхши бўлса-да, кам ҳолларда муваффақиятга эришадилар. Гўёки кўринмас бир қўл яхши ниятларга тўсиқ бўлади ва бу орада дунё борган сари ёмон аҳволга тушиб кетяпти. Бугуннинг муаммоларига ечим топилмаётганининг асл сабаби нима?”\nТаржимон: Умида Адизова\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм 11-қисм 12-қисм 13-қисм 14-қисм 15-қисм 16-қисм 17-қисм 18-қисм 19-қисм 20-қисм 21-қисм 22-қисм 23-қисм 24-қисм 25-қисм 26-қисм 27-қисм\nНасроний атиргули Амина Шенликўғлу Мақолалар роман\nНасроний атиргули (43-қисм)\n1576 23:00 04.11.2019\n1041 12:30 04.11.2019\nНасроний атиргули (42-қисм)\n1676 23:00 01.11.2019\nНасроний атиргули (41-қисм)\n1530 23:00 31.10.2019\nНасроний атиргули (40-қисм)\n1417 23:00 30.10.2019\nНасроний атиргули (39-қисм)\n1741 23:00 29.10.2019\nХантавирус: Хитойдан яна вирус чиқди, бир киши вафот этди\n2015 йилдаёқ кўршапалакларнинг гибрид коронавирусининг яратилиши ҳақида хабар берилган


«Эл-юрт тақдирига лоқайдлик - бу сотқинликдан ҳам ёмон». Президент қатор ташкилотларни танқид қилди\nЎзбекистон Республикаси Президенти Шавкат Мирзиёев раислигида 23 август куни таълим тизимига бағишланган видеоселектор йиғилиши бўлиб ўтди. Kun.uz мухбири хабарига кўра, йиғилишда айрим мактаблардаги порахўрлик, тамагирлик ҳақида ҳам сўз юритилди.\n«Яна бир масала - ҳозирги вақтда айрим мактабларда бюджет маблағларидан нотўғри фойдаланиш, порахўрлик, тамагирлик кўринишлари учраб турибди. Бу ҳақиқатни афсус ва надомат билан айтишга мажбурмиз. Мактаб тизими билан боғлиқ ғоят муҳим масалаларни ҳал қилиш учун кенг жамоатчиликнинг иштироки зарур. Бу борада жамоатчилик назоратини кучайтириш керак.\nАфсуски, «Маҳалла» ва «Нуроний» кенгашлари, хотин-қизлар қўмиталари, депутатлар, Ёшлар иттифоқи, сиёсий партиялар мактаб муаммолари билан яқиндан ва жиддий шуғулланаётгани йўқ. Ҳолбуки, уларни ечиш бўйича айнан шу ташкилотлар жонбозлик кўрсатиши зарур. Устозни ким улуғлаши, эл-юртга ким танитиши керак? Ўзини шу соҳага масъул деб биладиган барча зиёлиларимиз эмасми? Ахир, дунёда, ён-атрофимизда қандай кескин рақобат, ғоявий, мафкуравий кураш кетмоқда! Шундай мураккаб бир вазиятда ҳақиқий зиёлининг қўл қовуштириб, томошабин бўлиб ўтиришга ҳаққи борми?\nТакрор айтаман, эл-юрт тақдирига лоқайдлик - бу сотқинликдан ҳам ёмон. Бундай салбий иллатларга айниқса муқаддас таълим даргоҳларида мутлақо ўрин бўлмаслиги керак», - деди Шавкат Мирзиёев.


Жамолиддин Шарипов: “ЎФФ янгилиги сабаб режаларимиз ўзгариб кетди” / CHAMPIONAT.asia\nЖамолиддин Шарипов: “ЎФФ янгилиги сабаб режаларимиз ўзгариб кетди”\n09 янв 2018 02:11\nТеглар : ФутзалЎФФОлмалиқ\nРежага кўра март ойида старт оладиган Ўзбекистон чемпионатида олий лига жамоалари илк маротаба уй-сафар тизимида иштирок этишади. Шу пайтгача барча жамоалар бир жойда жам бўлган ҳолда тур учрашувларида майдонга тушишарди.\nБир ҳафта ичида битта тур баҳслари ташкил этилиб, унда жамоалар бир нечта ўйинларни ўтказишарди. Бу эса ўз навбатида кетма-кет кунлик ўйинлардан сўнг футзалчиларнинг жисмонан толиқиб қолишига сабаб бўлиб келаётганди.\nЭнди янги мавсумдан жамоалар катта футболда бўлгани каби бир ҳафта битта учрашув ўтказишади. Лекин ҳозирги ҳолатда ярим йилдан кўпроқ вақт давомида футзал чемпионатимизда танаффус юзага келадиган кўринади. Февраль ойида ўтказиладиган Осиё чемпионатида қатнашадиган терма жамоамиз учун бу яхши ҳолат эмас.\nРасмий учрашувлар йўқлиги сабаб футзалчиларимиз ўйин амалиётисиз қолиб кетишяпти. Шунга қарамай, етакчи клубларимиз ҳамда терма жамоамиз ўқув-машғулот йиғинларини тўхтатмаяпти. Биз Ўзбекистон чемпиони “Олмалиқ” жамоаси етакчи футзалчиси Жамолиддин Шариповдан интервью олдик.\n- Жамолиддин, “Олмалиқ” жамоасининг янги мавсумга тайёргарлиги қандай кетяпти?\n- Аслида янги мавсумга тайёргарликка август ойидаёқ киришган эдик. Шу пайтгача чемпионат баҳслари сентябрь ёки октябрь ойидан бошланарди. Лекин ЎФФнинг бироз кутилмаган қарори туфайли нафақат чемпионатимиз, балки янги футзал мавсумига март ойидан старт бериладиган бўлди. Бунинг натижасида олий лига клубларининг режалари ҳам ўзгариб кетди. Мураббийлар режаларни қайта тузиб чиқишди. Режага кўра янги йилдан машғулотларни бошлаймиз.\n- Таркибда ўзгаришлар борми? Ўтган йилги таркиб сақлаб қолиндими?\n- Ўзига яраша ўзгаришлар бор. Тажрибали футзалчиларимиз бошқа клубларга ўтиб кетишди. Масалан, Артур Юнусов “Локомотив”, Дилшод Ирсалиев “Пахтакор” клуби билан шартнома имзолади. Ўз ўрнида сафимизга қўшилганлар ҳам бор. “Ардус” жамоасидан Даврон Абдураҳмонов янги мавсумни “Олмалиқ” таркибида бошлашга яқин турибди. “Металлург”да ижара асосида ўйнаган Суннат Куралов яна жамоамизга қайтди. Янги йилдан бошланадиган йиғинимизга яна бир неча футзалчиларнинг кўрикдан ўтиш учун келиши кутиляпти.\n- Юқорида ЎФФнинг янгилиги ҳақида гапирдингиз. Футзалчилар бу янги тизимни қандай қабул қилишди?\n- ЎФФнинг янги раҳбарияти барча йўналишларда катта ўзгаришларни амалга оширмоқда. Шу жумладан, футзалга ҳам янгилик олиб кириляпти. Шахсан мен учун ҳам бу жуда ҳам қизиқ туюлмоқда. Барча футзалчилар қатори мен ҳам чемпионат бошланишини сабрсизлик билан кутяпман. Энди бу қанчалик самарали ва фойдали бўлади, албатта буни вақт кўрсатади.\n- Жамоалар узоқ вақт ўйин амалиётисиз қолиб кетишяпти. Мартгача ҳали анча вақт бор. Бу зарарга ишлаб қолмайдими?\n- Бу борада бир нарса дейиш қийин. Лекин футзалчи учун ўйин амалиёти жуда ҳам муҳим. Энди чемпионат бошлангунига қадар барибир ўртоқлик ўйинлари ўтказиб турилади. Лекин назорат учрашувлари расмий ўйин ўрнини боса олмайди. Бу янги тизимга ҳам кўникишга мажбурмиз.\n- “Олмалиқ”нинг ўтган йилги мавсумдаги иштироки клуб раҳбарияти томонидан муҳокама қилиндими?\n- Ҳа, Олмалиқ шаҳрида мавсум якунларига бағишланган йиғилиш ва унинг якунида катта концерт дастури бўлиб ўтди. Клубимиз раҳбарлари чемпионлик билан табриклашди, совға-саломлар улашилди.\n- Ҳали режалар билан танишмадик. Бизга бу ҳақда айтишмади. Янги йил байрамидан сўнг ўз базамизда янги мавсумга тайёргарлик кўриш учун йиғиламиз. Бўлажак йиғинда режалар билан таништиришса керак.\n- “Олмалиқ” билан шартномам якунига етган эди. Яқинда клуб раҳбарияти ва мураббийлар штаби билан келишган ҳолда шартномани яна бир йилга узайтирдик.\n- Қолган жамоалар ҳам ўз таркибларини сезиларли даражада кучайтириб олишяпти. Шу маънода, янги мавсумдан нималарни кутяпсиз?\n- Ўтган мавсумда олтин дублга эришдик. Ҳам чемпион бўлдик, ҳам кубокни қўлга киритдик. Чемпион бўлишдан уни ҳимоя қилиш қийин дейишади. Энди шунга монанд тарзда тайёргарлик кўрамиз. Ҳозирдан ҳеч иккиланишсиз айтишим мумкин, келаси йилги мавсум ҳар қачонгидан ҳам шиддатли ўтади. Бунга шубҳам йўқ. Биринчи галда чемпионатимиз янги тизим асосида ўтказилади. Қолаверса, бизга рақобатчи бўлиши кутилаётган жамоалар сиз айтгандек, таркибларини кучайтириб олишди. Айниқса, “Пахтакор” ўзига керакли бўлган футзалчиларни сафига қўшиб олди.\n- Ҳа, шундай бўлди. Колумбияда ўтган Жаҳон чемпионатидан сўнг терма жамоа таркибида сезиларли ўзгаришлар рўй берди. Тажрибали футзалчилар фаолиятларини якунлашди. Уларнинг ўрнини ёшлар эгаллашди. Бу нормал ҳолат. Чунки, кейинги жаҳон чемпионатига қадар ёшлардан иборат жамоа шакллантириб бориш лозим. Ҳозирдан бу ўзгаришлар амалга оширилса, ёшлар мундиалнинг саралаш баҳсларига қадар тайёр бўлиб боради. Шуларни тўғри тушунган ҳолатда дўстларим қатори мен ҳам терма жамоадаги фаолиятимни якунладим. Лекин клубдагиси ҳали давом этади.\n- Хосе Мария Мендесдан кейинги терма жамоанинг ўйинлари ҳақида нима дея оласиз?\n- Сўнгги йилларда қўлга киритилган муваффақиятларда Пулписнинг хизматлари катта. Айнан унинг қўл остида жамоа футзалимиз тарихида илк бор жаҳон чемпионатида иштирок этди. Бугунги кунда бош мураббий Баҳодир Аҳмедов Мендеснинг ишларини худди ўша йўналишда давом эттирмоқда. Нодир Элибоев унга яқиндан ёрдам беряпти. Уларнинг иккаласи ҳам Хосе Мариянинг ёнида юриб, яхшигина тажрибага эга бўлишди.\n- Осиё чемпионатининг қуръаси ҳақида фикрингиз қандай?\n- Биз бу гуруҳдан чиқишимиз керак. Гуруҳдаги рақиблар биздан кучли эмас. Ёпиқ иншоотлардаги Осиё ўйинларида Японияни мағлуб этишга муваффақ бўлдик. Лекин ўйинлар осон кечмайди. Осиё чемпионатининг финал босқичига кучсиз жамоалар чиқмаган. Ҳар бир жамоа ўз олдига улкан вазифаларни қўйиб, қитъа чемпионатига келади. Энди биринчи галдаги вазифа гуруҳдан чиқиб олиш бўлади.\nКамолиддин АЛИМОВ суҳбатлашди. "Интерфутбол" газетаси\nФутзал: 3-турнинг бешинчи кунги натижалари 3


Ўзбекистон Республикасининг Қонуни Лизинг тўғрисида\n14 April 1999 Чоп этиш учун\nлизинг шартномасининг муддати лизинг объекти хизмат муддатининг саксон фоизидан ортиқ бўлса ёки лизинг объектининг лизинг шартномаси тугаганидан кейинги қолдиқ қиймати унинг бошланғичқийматининг йигирма фоизидан кам бўлса;\nлизинг шартномасининг муддати тугагач, лизинг олувчи лизинг объектини унинг бозор қийматидан паст нархда эвазини тўлаб сотиб олиш ҳуқуқига эга бўлса, бунда ана шуҳуқуқниамалга ошириш кунидаги лизинг объекти қиймати асос бўлади;\nлизинг шартномаси даври учун лизинг тўловларининг жорий дисконтланган (ҳисобга олинган) қиймати лизинг объектининг лизингга топшириш пайтидаги жорий қийматининг тўқсон фоизидан ортиқ бўлса. Жорий дисконтланган (ҳисобга олинган) қиймат бухгалтерия ҳисоби тўғрисидаги қонун ҳужжатларига мувофиқ белги¬ланади.\nмол-мулк лизинг объекти ҳисобланиб, уҳақдатузиладиган битимлар қонунга мувофиқ нотариал тасдиқланиши талаб қилинадиган ҳолларда нотариал тақдиқланиши лозим.\nлизинг объектининг тавсифланиши (лизинг объектининг миқдори, сифати, рўйхати, контракт қиймати вабошқакўрсаткичлари) вашартнома умумий пул суммасининг кўрсатилиши;\nтарафларнинг лизинг объектини олиш вабериш билан боғлиқ мажбуриятлари;\nлизинг объектини бериш тартиби, шужумладан лизинг объектини етказиб бериш, монтаж қилиш вафойдаланишга топшириш тартиби;\nлизинг тўловларини тўлаш шартлари, миқдорлари, муддатлари ватартиби;\nлизинг объектидан фойдаланиш, унга қараш, уни сақлаб туриш ватаъмирлаш юзасидан тарафларнинг мажбуриятлари;\nсотувчи вализинг объектини танлаш учун масъул тарафнинг кўрсатилиши.\nлизинг объектини сотиб олиш тартиби вамуддатлари;\nлизинг шартномасини ўзгартириш вабекор қилиш;\nлизинг олувчининг лизинг объектидан қандай шароитларда фойдаланаётганлигини вауни белгиланган мақсадига мувофиқ ишлатаётганлигини лизинг шартномаси шартларига ҳамда қонун ҳужжатлари талабларига мувофиқ назорат қилиш;\nлизинг олувчининг розилиги билан лизинг объекти ваунинг сотувчисини танлаш;\nқонун ҳужжатларида ёки лизинг шартномасида назарда тутилган ҳолларда ватартибда лизинг олувчидан лизинг объектини талаб қилиб олиш;\nлизинг олувчи лизинг шартномасини жиддий тарзда бузган тақдирда барча лизинг тўловларини муддатидан илгари тўлашни ёхуд етказилган зарарни ундириб ва(ёки) лизинг объектини қайтиб олган тарзда шартномани бекор қилишни талаб этиш.\nлизинг шартномаси бўйича мол-мулкни олиши вауни лизинг олувчига эгалик қилиш ҳамда фойдаланиш учун бериши;\nлизинг объектини, агар шартномада шундай шартлар назарда тутилган бўлса, сақлаб туриш, таъмирлаш ваунга техник хизмат кўрсатиш бўйича лизинг олувчи олдида ўз зиммасига олинган мажбуриятларни ўз вақтида ватўлиқ ҳажмда бажариши шарт.\nлизинг объектини мустақиланиқлаш васотувчини танлаш; лизинг берувчидан лизинг шартномасини бажармаганлик ёки лозим даражада бажармаганлик туфайли етказилган зарар қопланишини талаб қилиш;\nсотувчига лизинг объекти олди-сотди шартномасидан келиб чиқувчи талабларни, жумладан унинг сифати вабутлиги, топшириш муддати, кафолатли таъмирлаши ваҳоказолар хусусида талаблар қўйиш;\nлизинг объекти етказиб берилмаган, тўлиқ етказиб берилмаган, етказиб бериш муддати ўтказиб юборилган ёки сифати талаб даражасида бўлмаган лизинг объекти етказиб берилган тақдирда, агар шартномада бошқача қоида назарда тутилган бўлмаса, лизинг тўловлари тўлашни кечиктириш, етказиб бериладиган лизинг объектидан воз кечиш вализинг шартномасининг бекор қилинишини талаб этиш;\nУчинчи шахс ундирувни лизинг объектига қаратганда лизинг олувчи лизинг шартномасини бекор қилиш ва лизинг объектини мулк қилиб олиш билан бир пайтда лизинг шартномаси бўйича тегишли лизинг тўловлари қолдиғини лизинг берувчининг қолгавн даврда оладиган даромадини чегириб ташлаган ҳолда бир йўла тўлашга ҳақли.\nлизинг объектини қабул қилиб олиши ваундан лозим даражада фойдаланиши, уни шартнома шартларига мувофиқ сақлаб туриши;\nлизинг тўловларини ўз вақтида тўлаб туриши, агар лизинг шартномасида бошқача тартиб белгиланмаган бўлса, лизинг объектини ўз ҳисобидан жорий таъмирлаши, уни сақлаб туришга доир бошқахаражатлар қилиши шарт.\nМолиявий лизингда лизинг шартномасининг амал қилиш муддати тугагунга қадар барча лизинг тўловлари тўланган тақдирда, агар лизинг шартномасида бошқача тартиб назарда тутилмаган бўлса, лизинг объектига бўлган мулк ҳуқуқи лизинг олувчига ўтиши мумкин.\nОператив лизингни амалга оширишда лизинг берувчи ва лизинг олувчи ўртасидаги лизинг объектининг олди-сотди шартномаси асосида лизинг объектига бўлган мулк ҳуқуқи лизинг олувчига ўтиши мумкин.\nЛизинг тўловлари лизинг берувчига лизинг объекти қийматининг лизинг олувчи томонидан қопланишидан, шунингдек лизинг берувчининг фоизли ¬даромадидан иборат бўлади.\nЛизинг олувчининг айби билан лизинг объектининг йўқолиши ёки лизинг объектининг ўз вазифасига доир, аҳамиятини йўқотиши, агар лизинг шартномасида бошқача тартиб назарда тутилмаган бўлса, лизинг олувчини лизинг берувчи олдидаги жавобгарликдан озод этмайди.\n«Лизинг тўғрисида"ги Ўзбекистон Республикаси Қонунини\n1. «Лизинг тўғрисида"ги Ўзбекистон Республикаси Қонуни матбуотда эълон қилинган кундан эътиборан амалга киритилсин.\n2. Ўзбекистон Республикаси Вазирлар Маҳкамаси ҳукумат қарорларини «Лизинг тўғрисида"ги Ўзбекистон Республикаси Қонунига мувофиқлаштирсин, вазирликлар ва идоралар ўзларининг мазкур Қонунга зид бўлган норматив ҳужжатларини қайта кўриб чиқишлари ва бекор қилишларини таъминласин.


Ҳужжатлар хорижда йўқотилганда шахсини тасдиқлаш 7 кун муддатда амалга оширилади | NORMA.UZ\nҲужжатлар хорижда йўқотилганда шахсини тасдиқлаш 7 кун муддатда амалга оширилади\nХалқаро пресс-клубда Ўзбекистон Республикаси ташқи ишлар вазирининг тўғридан-тўғри мулоқоти бўлиб ўтди. Ташқи ишлар вазири Абдулазиз Комилов хориждаги юртдошларимизнинг ҳуқуқ ва қонуний манфаатларини ҳимоя қилиш борасида амалга оширилаётган ишлар ҳақида маълумот берди.\nВазирликда фуқароларнинг мурожаатлари билан ишлаш бўйича махсус ишчи гуруҳ тузилган. 2016 йилнинг октябрь ойидан бугунги кунгача вазирликка жисмоний ва юридик шахслардан 6,5 мингдан зиёд ариза тушган. Мурожаатлар асосан шахсни тасдиқловчи ҳужжат йўқолганда мамлакатимизга қайтиш гувоҳномасини расмийлаштириш, хорижий давлатда Ўзбекистон фуқароларига нисбатан қўзғатилган жиноий ишларнинг холис олиб борилишини таъминлаш ва бошқа масалаларда бўлган. Барча мурожаатлар бўйича амалий ёрдам ёки асосланган тушунтириш берилган.\nШунингдек, фуқароларга янада қулайлик яратиш, консуллик-ҳуқуқий хизмат кўрсатишнинг шароит ва тартибларини такомиллаштириш мақсадида аниқ чора-тадбирлар амалга оширилмоқда. Масалан, чет элда ҳужжатлари йўқолган ва мамлакатимизга қайтиш учун гувоҳнома берилишини сўраб мурожаат қилган аризачининг шахсини тасдиқлаш муддати 3 ойдан 7 иш кунига қисқартирилди.\nХорижий давлатларда яшовчи ва паспортини биометрик ҳужжатга алмаштиришга улгурмаган фуқаролар учун эски паспортдан йўл ҳужжати сифатида фойдаланиш муддати 2018 йил 1 июлгача узайтирилди.\nБугунги кунда фуқароларга “Интерактив консуллик хизматлари” портали (consul.mfa.uz) орқали 12 турдаги консуллик хизматлари кўрсатилмоқда. Чет элликларнинг Ўзбекистонга кириш визаси олишини расмийлаштириш учун evisa.mfa.uz веб-сайти яратилди.\nРивожлантиришнинг бешта устувор йўналиши бўйича Ҳаракатлар стратегиясига мувофиқ жорий йилда янги таҳрирдаги Консуллик низомини ишлаб чиқиш ва тасдиқлаш кўзда тутилган. Ушбу ҳужжат чет давлатларда Ўзбекистон фуқаролари ва юридик шахсларининг ҳуқуқлари, қонуний манфаатларини ҳимоя қилиш механизмларини тўла ва аниқ белгилаб беради.\nВазир ҳеч қандай ҳарбий-сиёсий блокларга қўшилмаслик, ҳарбий хизматчиларимизнинг мамлакатимиз ҳудудидан ташқарида бўлишига йўл қўймаслик, барча мамлакатлар, аввало, қўшни давлатлар билан дўстона ва прагматик сиёсат олиб бориш Ўзбекистон ташқи сиёсий фаолиятининг устувор йўналиши бўлиб қолишини таъкидлади.\nВидеоконференция шаклида ўтган мулоқотда мамлакатимизнинг бутун дунёдаги 47 дипломатик ваколатхонаси раҳбарлари ҳам қатнашди.\nТиббиётда юқори технологиялардан вилоят даражасида фойдаланиш мумкин


Ўзбекистонга қайтган меҳнат мигрантлари қурилиш ишларига жалб қилинади – Газета.uz\nLotinchada 1 апрель 2022, 11:28 Жамият\nЎзбекистон хориждаги меҳнат мигрантлари ватан қайтса, уларни қурилиш ишларига жалб қилишни режалаштирмоқда. Бу ҳақда 31 март куни президент Шавкат Мирзиёев видеоселектор йиғилишида маълум қилди.\n«Вилоят ҳокимлари меҳнат миграциясидан қайтган фуқароларни қурилишларга жалб қилиш, уларга зарур асбоб-ускуналар олиб бериш учун субсидия ажратиш ҳисобига қўшимча 100 минг аҳолининг расмий бандлигини таъминлаши кераклиги таъкидланди», — дейилади президент матбуот котибининг хабарда.\nШунингдек, бандликни таъминлаш учун янги механизмларни жорий этиш бўйича қарор лойиҳасини киритиш топширилди.\nҒофуржон Мирзаев. Ўзбекистон24 видеосидан лавҳа.\nВидеоселектордан кейин, Ўзбекистон24 телеканалига берган интервьюсида Сирдарё вилояти ҳокими Ғофуржон Мирзаев мигрантлар ва уларнинг оиласини қўллаб-қувватлаш бўйича топшириқлар берилганини таъкидлади.\n«Шу кунгача 1900 га яқин мигрантларимиз қайтиб келган. Улар қаерда ишлаган, қандай иш қилган, булар бўйича ҳам ишлаяпмиз. Ва апрель-май ойларида яна 5000 мигрантимиз қайтиб келиши эҳтимоли бор. Улар эртага қайтаб келса қаерга [ишга] жойлаштирамиз, нима билан банд қиламиз деган саволларга жавоб бериш учун бизни аниқ ҳисоб-китобларимиз бор», — деди у.\nШавкат Абдураззоқов. Ўзбекистон24 видеосидан лавҳа.\nНаманган вилояти ҳокими Шавкат Абдураззоқов эса 67 минг мигрант МДҲ ва бошқа хориж мамлакатларида ишлаб юрганини таъкидлади.\n«Биринчи чорак давомида уларнинг 17 минг нафари юртимизга қайтиб келди. Уларнинг барчасини ишга жойлаштириш бўйича чора-тадбирлар кўрилди. Бугунги кунда улар билан ишлаш давом эттирилмоқда. Олдимизда турган вазифа вилоятимизда йил якунига қадар 570 минг аҳолимизнинг ишсизлигини бартараф этиш, мавсумий ва доимий ишлар билан банд қилишдан иборат», — деди у.\nЭслатиб ўтамиз, 2021 йилнинг 9 ойи давомида 3 млндан ортиқ Ўзбекистон фуқаролари Россияга ишлаш учун борганлари маълум қилинган эди.\nМарт бошида «Газета.uz» иқтисодчи мутахассисларнинг Россиядаги ўзбек мигрантлари ҳозирги шароитда нима қилгани маъқуллиги тўғрисидаги фикрларини бир материалга жамлаган эди.\nМигрантларнинг қарамоғидаги айрим фуқароларга 540 минг сўмдан бир марталик ёрдам берилади 5 март 2022, 10:40\nМеҳнат мигрантлари даромадлари икки томонлама солиққа тортилмаслиги мумкин 14 декабр 2021, 19:05\nРоссиядаги меҳнат мигрантлари ойига ўртача 47,1 минг рубль ишлаб топади — РМФ 14 декабр 2021, 09:28


Ошқозонида яраси бор одам рўза тутиши фарзми ёки фидя бериб юрса хам буладими? Умуман олганда рўзанинг фидясини кимлар беради? Жавоб учун олдиндан раҳмат. - Hidoyat.uz\nАсосий саҳифа FAQ Ошқозонида яраси бор одам рўза тутиши фарзми ёки фидя бериб юрса хам буладими? Умуман олганда рўзанинг фидясини кимлар беради? Жавоб учун олдиндан раҳмат.\nЧоп этилди May 6, 2019 Ошқозонида яраси бор одам рўза тутиши фарзми ёки фидя бериб юрса хам буладими? Умуман олганда рўзанинг фидясини кимлар беради? Жавоб учун олдиндан раҳмат.da fikr bildirishni o'chirish


Миромон, болажоним менинг Унинг ҳар бир ютуғи менинг кичик ғалабамдир! » Новости Узбекистана сегодня: nuz.uz\nНовости Узбекистана → Ўзбекистон → Миромон, болажоним менинг Унинг ҳар бир ютуғи менинг кичик ғалабамдир!\n22-08-2019 14:27 0 772 Рейтинг1 Чоп этиш\nФарзанд тарбиясини заҳматли, бироқ жуда завқли саёҳатга ўхшатаман. Бир умрлик саёҳатга. Мен болаларим учун биринчи навбатда ишончли дўст бўлишга ҳаракат қиламан. Уларни қандай кўришни истасам, ўзим ҳам шундай, уларга намуна бўлишга интиламан!\n-Орзуим ўғлимни мусиқага ошно қилиш эди, буни рўёбга чиқариш учун 25 йиллик танаффусдан сўнг яна фортепиано қаршисига ўтиришимга тўғри келди.


Ўтмишдан хотиралар, бугундан шукрона, эртадан умид\nВатанимиз мустақиллигининг ўттиз йиллиги олдидан “Янги Ўзбекистонда эркин ва фаровон яшайлик” шиори остида ташкил этилган тадбирда вилоятнинг барча туман ва шаҳарларидан нуронийлар, фаоллар ва ёшлар вакиллари иштирок этди.\nТадбирлар Самарқанд шаҳридаги Амир Темур ҳайкали пойига гуллар қўйиш билан бошланди.\nШундан сўнг “Ипак йўли” халқаро туризм университети, вилоят ахборот-кутубхона марказига сайёҳат уюштирилди. Ушбу масканларда ёшлар учун яратилган шарт-шароит ва имкониятлар нуронийларда ҳайрат ва ҳавас уйғотди.\n– Бир умр таълим соҳасида ишлаган ва қарийб асрга тенгдош инсон сифатида айтишим мумкинки шу пайтгача бундай масканларда таълим-тарбия олиш, замонавий ахборот технологияларидан фойдаланиш фарзандларимиз учун орзу эди, – дейди меҳнат фахрийси Дўпал Носирова. – Биз ўқитувчилар ҳам шундай имкониятларга эга муассасаларда ишлашни орзу қилганмиз. Шукр, бугун набира ва эвараларимизга бу бахт насиб этди. Халқаро университетда талабалар учун яратилган қулайликлар чет элдаги номдор олий ўқув юртларидагидан ортиқ бўлса, ортиқки кам эмас. Вилоят кутубхонаси ҳам анча эски бўлиб, бу ерга келувчилар қадами сийраклашиб қолганди. Энди эса бу марказ ҳам янгича кўриниш ва имкониятларга эга бўлибди. Эътиборлиси, китобхонлар ҳам кўпайиб қолибди.\nНуронийлар ва ёшлар Самарқанд шаҳрининг янги аҳоли массиви – Қорасувда кейинги йилларда амалга оширилган улкан қурилиш-бунёдкорлик ишлари билан яқиндан танишди, қурувчилар ва бу ердаги замонавий, кўп қаватли уйларда яшовчи аҳоли билан самимий мулоқот уюштирилди. Шунингдек, шаҳардаги ишлаб чиқариш корхоналарига ҳам саёҳат уюштирилди.\n– Бу янгилик ва ўзгаришлар, шаҳар ва қишлоқларимизнинг янги қиёфаси, албатта, мустақиллик шарофати, – дейди меҳнат фахрийси Салоҳиддин Бобомуродов. – Лекин ҳамма ҳам буни англамайди ёки қадрига етмайди. Ана шундай фикрдаги кишиларга мана шу Қорасувни кўрсатиш, бу ердаги бунёдкорлик ишларини айтиш керак. Узоқдан кўзга ярқ этиб ташланадиган бу кўп қаватли уйлар, гўзал манзара давлатимиз қудрати тимсоли. Собиқ иттифоқ даврида бу каби уй-жойлар, массивлар бир неча ўн йилда қуриларди. Ҳозир-чи, биноларимиз кун сайин кўкка бўй чўзяпти. Катта-ю кичик, шу юртда яшаётган ҳар бир фуқаро бу янгиланиш жараёнларининг шукронасини қилиши керак.\nСамарқанд шаҳридаги “Нурафшон” маданият саройи ҳудудида бир пиёла чой устида давом этган “Уч авлод учрашуви” аввалида кейинги йилларда вилоятда амалга оширилган бунёдкорлик ишлари, одамлар турмуш тарзидаги ўзгаришлар, жамият ҳаётининг турли жабҳаларидаги ислоҳотлар натижалари акс этган видеоролик намойш қилинди.\nСамарқанд вилояти ҳокими Э.Турдимов тадбир қатнашчиларини Ватанимиз мустақиллигининг ўттиз йиллиги билан табриклади. Вилоят ҳаётида нуронийлар, ўрта авлод вакиллари ва ёшларнинг ўрни ҳақида сўз юритди.\n– Бугун жамиятга янги куч бўлиб кириб келаётган ёшларни ҳар жиҳатдан баркамол, билимли, етук мутахассис бўлишини истасак, аввало уларга намуна бўладиган, уларни тўғри йўлга бошлайдиган отахон ва онахонларимиз, ўрта авлод вакилларига суянамиз – деди Э.Турдимов. –Уларнинг ҳаёт йўли, панд-насиҳатлари, ҳеч шубҳасиз, ёшларимиз учун чинакам мактаб вазифасини ўтайди. Бир рақамга эътиборингизни қаратмоқчиман, йил бошидан буён вилоятда ажрим ёқасига келиб қолган 741 та оиланинг 555 таси қадрли фахрийларимизнинг ёрдами билан, маҳаллаларда тузилган “Бувижонлар мактаби”, “Кексалар маслаҳати” гурухлари ёрдамида яраштирилди. “Ҳар бир нуроний – бешта ёшга мураббий” тамойили асосида 1114 нафар нуронийларимизга 5570 нафар ёшлар бириктирилиб, касб-ҳунар ўргатилди, ҳаёти изга тушди.\nУчрашувда Ўзбекистонда хизмат кўрсатган юрист, меҳнат фахрийси А.Мардиев, Ўзбекистонда хизмат кўрсатган маданият ходими, шоира Х.Бобомуродова ва бошқалар юртимизда инсон манфаатлари йўлида амалга оширилаётган ислоҳотлар натижалари ҳақида ўз фикрларини баён этди.\n– Кун давомида қадрли нуронийларимиз ёнида юриб, уларнинг ўз ёшлик йиллари, турмуш машаққатлари ҳақидаги ҳикояларини эшитиб, биз жуда бахтли авлод эканмиз, деган хулосага келдик, – дейди Самарқанд давлат университети талабаси Хуршида Раҳмонова. – Сабаби – давлатимиз, шахсан Президентимиз биз – ёшлар учун шунча эътибор ва ғамхўрлик кўрсатмоқда, бизни эшитиб, орзу-ниятларимиз билан қизиқмоқда ва бунинг учун шароит яратиб бермоқда. Айниқса, бу йил Ўзбекистон ёшлари ҳаётида тарихий бурилиш даври бўлди, десак муболаға бўлмайди. Кейинги 8-9 ойда Президентимиз икки марта ёшлар билан мулоқот қилди. Ана шу учрашувларда билдирилган фикрлар асосида муҳим қарорлар қабул қилинди. Буларнинг барчаси бугун ҳаётимизда ўз ифодасини топмоқда. Ўз навбатида, бугунги тадбирлар бизга катта мактаб бўлди, ҳурматли отахон ва онажонларимизнинг дуоларини олдик.\nУчрашувда элимиз ардоғидаги санъаткорлар ва ёш ижрочилар иштирокида концерт дастури намойиш этилди.


Ливия калтакланган журналистлари учун Би-би-сидан кечирим сўради - BBC News O'zbek\nЛивия калтакланган журналистлари учун Би-би-сидан кечирим сўради\nImage caption Би-би-си Араб хизмати тасвирга олиш гуруҳи аъзолари 21 соат ҳибсда тутиб турилганлар\nЛивия раҳбари Муаммар Қаддофийга содиқ ҳарбийлар Би-би-си Араб хизматининг уч журналистини 21 соат мобайнида ҳибсда ушлаб турганлар ва калтаклаганлар.\nДушанба куни Би-би-си Араб хизматининг тасвирга олиш гуруҳи аъзолари\nКрис Кобб-Смит, Феррас Келлани ва Кўктой Қуролтан жанглар бораётган Завия шаҳрига ўтиш учун ҳарбийлар йўлда ўрнатган текшириш нуқтасига борадилар ва ўзларининг ҳужжатларини кўрсатадилар.\nОхирги кунларда қақшатқич жанглар юз бериб, бир неча бор назорати қўлдан-қўлга ўтаётган Завия шаҳри атрофини Қаддофий кучлари ўраб олганлар ҳамда журналистларнинг шаҳарга ўтишларига изн бермаяпти.\nБи-би-си журналистларини Завиядан 50 километр узоқликдаги пойтахт Триполи шаҳрига олиб борганлар.\nУларни казармалардан бирига олиб киришган ва қўлларини кишанлаганлар.\nЖурналистларнинг кўзларини боғлаб калтаклаганлар.\nБи-би-си мухбирларини қарийб бир кеча-кундуздан кейин қўйиб юборганлар.\nЛивия ҳудудини тарк этган журналистлар Триполидаги казармада ўз бошларидан кечган ва шоҳиди бўлган ҳодисалар ҳақида ҳикоя қилдилар.\n"Қанчалик даҳшатли эканини тасвирлаш мушкул..."\n"Бизни юзларимизни деворга қаратиб тизиб қўйишди. Мен охири бўлиб турдим. Орқамга қараганимда фуқаролик кийимидаги йигитни кўрдим. Унинг қўлида милтиқ бор эди. У ҳар биримизнинг бўйнимизга милтиқни тиради. Мен унга қараган пайтимда бақириб берди", дейди Крис Кобб-Смит.\n"Кейин олдимга келиб қуролини бўйнимга қўйди, икки марта отди. Ўқлар қулоғимнинг олдидан ўтиб кетди. Аскарлар кулишди", дейди Кобб-Смит.\nТассир гуруҳининг иккинчи аъзоси, асли фаластинлик Ферас Килланини алоҳида тутиб туришган, уни доимо дўппослашган.\nҲарбийлар Килланига унинг Ливиядаги тартибсизликларни ёритаётгани ёқмаётганини айтишган, сен жосуссан, деб айблашган.\nТасвирчи Кўктой Қуролтан "уччовимиз ҳам бу ердан тирик чиқмаймиз" деб ўйлаган эдик, дейди.\nЖурналистлар Завия шаҳрида истиқомат қиладиган инсонларни қандай қийноққа тутаётганларини ўз кўзлари билан кўрганлар.\n"Бунинг қанчалик даҳшатли эканини тасвирлаб бера олмайман. Кўпларнинг бошига қоп кийгизилган эди. Қўллари шунчалик сиқиб боғланганидан шишиб кетган эди. Айримларининг қовурғалари синган, улар тортаётган азобларига чидай олмасдан бақирар эдилар", дейди Кўктой Қуролтан.\n"Айниқса, тўрт нафарининг аҳволи даҳшатли эди. Уларнинг юзлари ва баданларида қийноқ излари аниқ кўриниб турарди. Улардан бири камида икки қовурғам синган деб айтди. Мен камида олти соат мобайнида унга сув ичишига, ухлашига, ҳожатга чиқишига ёрдам бердим", дейди Ферас Киллани.\nЛивия ҳукуматидаги юқори мансабдаги шахс Би-би-си журналистлари ушлаб турилгани учун кечирим сўраган.\nБи-би-си ўзининг мухбирларига шафқатсиз муомала қилинганини қоралаб баёнот тарқатди.\n"Бизнинг ходимларимизнинг хавфсизлиги асосий шарт. Би-би-си учун ишлаётган журналистлар ёки ҳар қандай оммавий ахборот воситалари ходимлари Ливиядаги вазият ҳақида таъқиблардан қўрқмасдан ёритишлари лозим", дейилади Би-би-си баёнотида.


Илм ва фан - Страница 7 из 161 - www.ziyouz.uz\nЧоп этилган 10.05.2021 29.12.2020 МуаллифZiyouz.uz\nҲар ким ҳам хотира ёзолмайди ёки ёзганда ҳам қизиқ, яъни эътиборга лойиқ ҳамда ҳаққоний чиқара олмайди. Хотира онг-шуурнинг жавҳари, инсон иштирокчи ва гувоҳ бўлган сон-саноқсиз воқеалардан ёдда муҳрланиб қоладиган нурли нуқталардир. Илмий тил билан айтганда, хотира – муайян мақсад ва давоми…\nЧоп этилган 03.05.2021 29.12.2020 МуаллифZiyouz.uz\nҲар бир театрнинг довруғи унинг репертуаридаги классик асарларга боғлиқ. Драматургия ҳам театр сингари жуда қадимий. Антик театрларда шу қадар зўр классик асарлар ўйналганки, уларни ижро этиш билан ҳозирги замон театрлари катта шуҳрат топиши муқаррар. Тўғри, бизнинг асримизда ҳам Софокл, Эсхил давоми…\n7-саҳифа. Жами: 161Боши«3456789101112»Охири


Журналист Алишер Соипов ўлдирилганига 6 йил тўлди\n17 октябр 2021, Тошкент вақти: 22:58\nТаниқли журналист, ўзбек тилида Ўшда чиқадиган "Сиёсат" газетасининг ношири ва бош муҳаррири, "Америка овози" радиоси мухбири Алишер Соиповнинг номаълум шахслар томонидан Ўшда отиб кетилганига 6 йил тўлди.\nБу давр ичида Қирғизистонда яна бир марта ҳокимият алмашди, Ўшда эса миллатларо тўқнашув содир бўлди. Шу каби каттаю кичик воқеаларнинг кўпи кечди олти йил ичида, аммо Алишернинг ҳақиқий қотили ҳамон топилмади.\nАлбатта, Қирғизистоннинг аввалги расмийлари 2009 йилда бошқа бир қанча жиноятларда айбланиб, қўлга олинган Абдуфарит Расуловни Алишер Соиповнинг ўлимида ҳам айблаган ва уни узоқ муддатга озодликдан маҳрум қилганди. Бироқ Алишернинг яқинлари бу қотилликни Расулов томонидан содир этилганига ишонмасликларини айтиб келадилар.\nАлишерсиз ўтган олти йил ичида Ўшда нафақат жамиятнинг долзарб мавзуларини кўтарадиган, балки ўзбек тилида ёзадиган журналистлар ҳам камайиб кетди.\nБуни ўзбек журналистларини тайёрлаш бўйича Интерньюс халқаро ташкилоти кузатувларига кўра¸ ўзбек миллатига мансуб ўшлик ёшларнинг кўпчилиги кейинги пайтда журналистикани ҳаёт учун хавфли касб, деган қарорга келиб қолган.\nШунга қарамасдан, Ўшда ҳали-ҳамон Алишернинг ишини давом эттираётган фаол журналистлар ҳам бор. Улардан бири марҳум журналистнинг туғишган укаси, ҳозирда “Дайжест” газетасини нашр қилаётган Шоҳруҳбек Соиповдир.\nМарҳум журналист Алишер Соиповнинг исми касбий фаолиятини бажариш чоғида ҳалок бўлган журналистлар хотираси учун ташкил қилинган Вашингтондаги “Журналистлар музейи” мемориал тахтасида абадийлаштирилган.\nЖурналист ва шоира Матлуба Азаматова айтаётган чироқнинг Ўшда ўчганига роппа роса 6 йил тўлди.\nАлишернинг ўлимидан кейин унинг хотирасига кўплаб шеърлар битилди, фильмлар суратга олинди, унинг хотирасини халқаро миқёсда абадийлаштириш учун баъзи ишлар қилинди.\nЁдгор Обиднинг Алишер Соипов хотирасига битган шеъри эътиборингизга ҳавола қиламиз.


«Солиқ ва божхона хабарлари» газетасининг 2020 йил 6 октябрь 40-сони - Gazeta.Norma.uz\n«Солиқ ва божхона хабарлари», №40, 2020й. 6 октябрь\nРеал вақтдаги статистика\nДавлат божхона қўмитаси ташқи иқтисодий фаолият иштирокчилари учун 2020 йил 1 октябрдан эътиборан навбатдаги интерактив хизмат турини жорий қилди.\nРақамли иқтисодиёт сари\nЕр қаъри – давлат хазинаси\nёки IT усул билан бюджетга солиқ тушумларини кўпайтириш ҳақида\nШЖБПҲ бўйича пеня қандай юзага келади ва уни нима қилиш керак\nШЖБПҲга мажбурий бадаллар Халқ банкига ўтказилади. Солиқ инспекцияси ШЖБПҲ суммаларини корхонанинг шахсий карточкасида ҳисобга олади. ДСИ билан ҳисоб-китобларни солиштириш чоғида бизга ШЖБПҲ бўйича пеня ҳисобланиб, сўндирилганлигини кўрдик. Саволлар туғилади: 1) Қандай қилиб ДСИда ШЖБПҲ бўйича пеня ҳосил бўлган бўлиши мумкин, агар биздан ҳатто Реестрни Халқ банкида тўлов топшириқномасисиз қабул қилишмаса ҳам? 2) Биз ШЖБПҲга бадаллар бўйича пеняни сўндириш учун маблағларни алоҳида тўламаганимиз боис, бу сумма қаердан келиб тушиши мумкин? 3) Қандай қилиб бухгалтерия ҳисобида ШЖБПҲ бўйича пеня суммасини акс эттириш мумкин? Ходимлар бўйичами?\nКорхона реализация қилинганда ҚҚС\nКорхона мол-мулк мажмуаси сифатида реализация қилинмоқда. Мазкур ҳолатда ҚҚС қандай ҳисобланади?\nТекин фойдаланиш учун турар жой\nҚишлоқ жойдаги томорқа ери бўлган турар жой жисмоний шахсга тегишли. Уйда ҳеч ким яшамайди. Уй эгаси уни, уйга қараб туриш, зарур жорий таъмирлашни амалга ошириш ҳамда коммунал хизматлар ҳақини ва бошқа тўловларни, солиқларни тўлаш шарти билан бошқа жисмоний шахсга текин фойдаланиш учун бермоқчи. Бунда қандай солиқ оқибатлари юзага келади?\nБинони устав фондига улуш сифатида бериш\nУмумбелгиланган солиқларни тўловчи корхона тўлиқ амортизацияланган бинони бошқа корхонанинг устав фондига улуш сифатида бермоқчи. Бундай бериш қандай солиқ оқибатларига олиб келиши мумкин?\nКўчмас мулкни беришнинг солиқ оқибатлари\nБалансимизда ҳисобда турган, Жиззах вилоятида жойлашган ҳудудни бошқа МЧЖнинг устав фондига бинолари ва туташ ерлари билан бермоқчимиз. Ҳудуд УФга берилганидан кейин мол-мулк ва ер солиқларини тўлаш мажбурияти кимда бўлади?\nАвтомобилни жисмоний шахсдан ижарага олиш: ДЙҲХХда рўйхатдан ўтказиш\nИшлаб чиқариш корхонаси (МЧЖ, ҚҚС тўловчиси) реклама маҳсулотини тайёрлайди ва буюртмачининг республика шаҳарларидаги объектларида монтаж қилади. Ўз юк машинаси йўқ. Тайёрланган ҳажмдор конструкцияларни олисдаги ўрнатиш жойларига етказиб бериш мақсадида муассиснинг шахсий юк автомобилидан бирйўла 10 кун фойдаланмоқчимиз. Муассис билан унинг юк автомобилидан фойдаланиш учун 10 кунга қарз шартномаси расмийлаштирилганда ёки муассис билан 10 кунга юк автомобилини ижарага олиш шартномаси тузилганда ушбу шартномаларни ДЙҲХХ органларида ёки нотариатда рўйхатдан ўтказиш лозимми? Ушбу шартномалар муддати қисқалиги сабабли тегишли органларда ҳисобга қўйилмаса, корхона фойдаланилган ЁММ қийматини солиқ оқибатларисиз хизмат сафарлари харажатларига ҳисобдан чиқариши мумкинми?\nТаътилга компенсация тўлаш учун иш ҳақи ҳисоб-китоби\nХодим 3.02.2020 йилда ишга қабул қилинган, 30.07.2020 йилда ишдан бўшаган. Таътилга чиқмаган. 24 кунлик йиллик таътил белгиланган. Маош – 1 000 000 сўм. Ойлар бўйича мукофотлар: февралда – 500 000 сўм, мартда – 600 000 сўм, апрелда – 700 000 сўм, майда – 800 000 сўм, июнда – 900 000 сўм ва июлда – 1 000 000 сўм. Ҳисоб-китобни 30 июлда амалга оширамиз. Ходим тўлиқ 5 ой ва олтинчи ойда 15 календарь кундан ортиқ ишлаганлиги сабабли у 6 ой ишлаган деб ҳисоблаймиз. Фойдаланилмаган таътил учун компенсация 12 кун (24 / 12 х 6) учун тўланади. Тарифдан ошиқча белгиланган иш ҳақи неча ой учун ҳисобланади?\nКорхона харажатларини қоплаш суммаларининг ҳисоби\nТашкилотимиз қурилиш-монтаж ишларининг бош пудратчиси ҳисобланади. Объектда ишлаб чиқаришда авария юз берган, унинг оқибатида жабрланганлар ҳам бор. Буюртмачи битим баённомаси бўйича бир вақтнинг ўзида муайян суммани қоплаган. Ишлаб чиқаришдаги авария оқибатида шикастланган ходимларга тўлов тўлаш ва оқибатларни бартараф этиш учун буюртмачи томонидан қопланадиган сумма қандай бухгалтерия проводкалари билан расмийлаштирилади?\nҚҚС бўйича ҳисобот: улушни реализация қиламиз\nКорхона бошқа юридик шахснинг устав фондидаги улушини реализация қиляпти. ҚҚСни ҳисобга олишнинг мутаносиб усулидан фойдаланилади. Бу ҚҚС бўйича ҳисоботда қандай акс эттирилади?\n«Ўз аҳамиятини йўқотган қонунчилик ҳужжатларини қайта кўриб чиқиш тизимини жорий этиш орқали мамлакатда ишбилармонлик муҳитини яхшилаш чора-тадбирлари тўғрисида»\n«Маиший ва қурилиш чиқиндилари билан боғлиқ ишларни бошқариш тизимини янада такомиллаштириш чора-тадбирлари тўғрисида»\n«Солиқ маслаҳати соҳасини янада ривожлантириш чора-тадбирлари тўғрисида»\n«Давлат органлари ва ташкилотларига юридик хизмат кўрсатиш марказлари фаолиятини эксперимент тариқасида ташкил этиш чора-тадбирлари тўғрисида»\nТрикотаж маҳсулотлар – экспортга\nҲозирда бутун дунёда пандемия сабабли ижтимоий-иқтисодий ҳаёт тарзида бир қанча ўзгаришлар рўй бермоқда. Айниқса, жаҳон иқтисодиётида салбий кўрсаткичлар кузатилмоқда. Бу эса республикамизнинг иқтисодий барқарорлигига ўз таъсирини кўрсатмай қолмайди.\nБоғини суриштирсангиз, узумлар Боғотдан\nМамлакатимиз тадбиркорлари ва ташқи иқтисодий фаолият иштирокчиларига қишлоқ хўжалиги маҳсулотларини экспорт қилишда кенг имконият ва қулайликлар яратилмоқда. Фермер, деҳқон хўжаликлари ва томорқа ер эгалари томонидан етиштирилаётган мева-сабзавот маҳсулотларига хориж давлатларида талаб юқори.\nТИФ иштирокчилари ва декларантлар диққатига\nЭлектрон божхона расмийлаштируви ахборот тизимида БЮДдаги ахборотнинг «Ягона ойна» божхона ахборот тизимида мавжуд бўлган ахборотга мувофиқ келишига янги текширувлар амалга киритилди:\nШундай тартиб-таомил бор\nЮк бевосита импорт қилувчининг ҳудудида турган тақдирда карантин чекловлари даврида божхона ходимларининг иш графигидан ташқари божхона расмийлаштирувини ўтказиш учун жойларга чиқиш амалиёти сақлаб қолинганми? Агар сақланган бўлса, бундай турдаги хизмат учун қанча ҳақ тўланади? Кўрсатилган яна қандай хизматлар учун божхона йиғими тўлаш керак бўлади?\nБожхоначилар амалга оширган божхона қийматига тузатиш киритилганлиги сабабли қўшимча тўловлар тўлашга зарурат туғилди. Декларациялаш вақтида тўловларни белгилаш масаласида муаммо йўқдек туюлганди. Божхона хизматининг қайта ҳисоб-китоб қилишга ҳақи борми?\nТадбиркор учун шпаргалка\nОфисни квартирада очиш қонунийми?\nКўпчилик тадбиркорларда бизнесни йўлга қўйиш босқичида офис учун жойни расмийлаштириш билан боғлиқ саволлар юзага келади. Мисол учун, хусусий корхона офиси турар жойда жойлашиши мумкинми ёки алоҳида – нотурар жойни ижарага олиш шартми? Муассис фирма фойдаланиши учун ўз кўчмас мулкини тақдим этса, бу қандай расмийлаштирилади? Бунда қандай солиқ оқибатлари юзага келади? Саволларга «Norma» компанияси экспертлари Олег ЗАМАНОВ ва Ольга БУСАРОВА жавоб бердилар.\nҚҚСнинг «манфий» – қолдиқ суммаси қайтарилмоқда\nВазирлар Маҳкамасининг 14.08.2020 йилдаги «Қўшилган қиймат солиғи ҳамда чет эл юридик шахслари билан боғлиқ солиқ маъмурчилигини такомиллаштириш чора-тадбирлари тўғрисида»ги қарорига асосан ҚҚС тўловчилари ҳисобланган хўжалик юритувчи шахсларга қатор енгилликлар яратилди.


Нобанк кредит ташкилотлари янада ривожланади – Қонунчилик муаммолари институти\nНобанк кредит ташкилотлари янада ривожланади\nОлий Мажлис Қонунчилик палатасининг навбатдаги мажлисида “Нобанк кредит ташкилотлари ва микромолиялаш фаолияти тўғрисида”ги қонун лойиҳаси иккинчи ўқишда моддама-модда кўриб чиқилди.\nТаъкидланганидек, мазкур қонун лойиҳасини иккинчи ўқишга тайёрлаш жараёнида депутатлар ва мутахассислар билдирган фикр ва таклифлар ишчи гуруҳ томонидан кўриб чиқилиб, лойиҳага тегишли ўзгартиш ва қўшимчалар, бир қатор таҳририй тузатишлар киритилди.\nХусусан, исломий молия хизматлари тушунчасига аниқлик киритилди. Бунда стандартлар, шу жумладан, исломий молиялаштиришни амалга ошириш қоидалари ва принциплари Ислом молия институтлари учун Бухгалтерия ҳисоби ва аудит ташкилоти ҳамда Исломий молия хизматлари кенгаши томонидан белгиланади. Марказий банк исломий молиялаш стандартларини белгиловчи халқаро ташкилотларнинг қоидалари асосида исломий хизматлар кўрсатиш тартибини ишлаб чиқади.\nШунингдек, нобанк кредит ташкилотларига қўйилган юридик шахсларни ташкил этиш ва юридик шахсларнинг улушларини (акцияларини) сотиб олиш чеклови олиб ташланди. Молиявий ресурслар жалб қилишга пруденциал назорат нуқтаи-назаридан қўйилган чеклов ҳам чиқарилди.\nПрезидентимизнинг тадбиркорлар билан очиқ мулоқотида қўйилган масалалардан келиб чиқиб, тадбиркорлик субъектлари фаолияти учун қулай шарт-шароит яратиш мақсадида нобанк кредит ташкилотлари томонидан филиаллар ташкил этишга қўйиладиган талаблар соддалаштирилмоқда. Қонун лойиҳасидан нобанк кредит ташкилотлари фаолиятига қўйиладиган талаблардан уларнинг ускуналар, ташкилий-техник воситалар, модем ва сифатли алоқа линияси, дастурий таъминот билан жиҳозланиши, бухгалтерия ҳисобини юритиш, ҳисоботларни тузиш ва тақдим этишга қўйиладиган талаблар чиқариб ташланмоқда.\nШу билан бирга, Ўзбекистон Республикасида нобанк кредит ташкилотлари фаолиятини амалга оширувчи хорижий юридик шахслар филиалларини ташкил этишга йўл қўйилмаслиги белгиланмоқда. Нобанк кредит ташкилотларини ташкил этишга қўйиладиган талаблар назарда тутилганлигини ҳисобга олган ҳолда, нобанк кредит ташкилоти фаолият юритишига ягона ёндашувни қўллаш мақсадга мувофиқ ҳисобланади. Нобанк кредит ташкилотлари фаолиятини амалга оширувчи хорижий юридик шахслар Ўзбекистон Республикаси ҳудудида юридик шахс ташкил этиш орқали ушбу фаолиятни амалга ошириш ҳуқуқига эга.\nАсосий ўзгартиришлардан яна бири — микромолия ташкилотлари ва ломбардлар хизматлари истеъмолчиларининг ҳуқуқларини ҳимоя қилиш бобига янги моддалар киритиляпти. Ушбу боб микромолия ташкилотлари ва ломбардлар хизматлари истеъмолчилари ҳуқуқларини ҳимоя қилишга бағишланганини ҳисобга олган ҳолда, лойиҳани истеъмолчилар (мижозлар) ҳуқуқларини белгиловчи модда билан тўлдирилди.\nДепутатларнинг таъкидлашича, қонун лойиҳасининг қабул қилиниши нобанк кредит ташкилотларини ривожлантиришга, улар томонидан кўрсатилаётган хизматларининг оммабоплигини оширишга хизмат қилади.\nМуҳокамалардан сўнг қонун лойиҳаси учинчи ўқишда қабул қилинди.


Тожикистонда “жодугар мулла” номи билан ижтимоий тармоқларда тарқалган видеоролик қаҳрамони Асадулло Иброҳимов иши бўйича тергов тугади ва 18 октябр куни унинг устидан суд жараёни бошланди.\nДушанбе шаҳридаги Сино тумани Жиноят суди 18 октябр куни “жодугар мулла” номи билан танилган Асадулло Иброҳимов устидан очилган жиноят ишини кўриб чиқишга киришди.\nОзодликнинг тожик хизмати мухбирининг айтишича, гарчи бу жиноий ишга “махфий” тамғаси босилмаган бўлса-да, бироқ қонунга мувофиқ, фуқароларнинг жинсий ҳаёти муҳокама қилинадиган бундай маҳкамалар ёпиқ эшиклар ортида ўтяпти.\nАсадулло Иброҳимов устидан очилган жиноий иш октябр ойининг бошларида тугалланиб, Сино тумани Жиноят иши судига юборилган эди. Бу иш юзасидан тергов олиб борган терговчи Баҳриддин Эмомовнинг Озодлик мухбирига маълум қилишича, Асадулло Иброҳимовга нисбатан Тожикистон Жиноят кодексининг 139-моддаси (жинсий тажовуз) бўйича иш қўзғатилган. Агар Иброҳимов айбдор экани исботланса, 5 йилдан 7 йилгача қамалиши мумкин.\nБундан икки ой аввал ижтимоий тармоқларда шов-шувга сабаб бўлган Асадулло Иброҳимов иштирокидаги видеороликда “табиб мулла” ва хаста жувон тасвирланган. Унда “дуохон табиб” Қуръондан оятлар ўқиш баробарида шаҳвоний тарзда жувоннинг бутун баданини ғижимлаб ташлайди.\nТасвирдаги мулла жувоннинг лозимини тушириб жинсий алоқа экани ишонилган ҳаракатни амалга оширади.\nБу видеороликни кўрган минглаб томошабин мулла ҳаракатини қоралагани айтилади. Тожикистон ҳуқуқ идоралари ҳам бу воқеа ортидан мамлакатдаги обрўли дин уламоларидан бирининг ўғли бўлган Асадулло Иброҳимовни ҳисбга олган эди.\nАввалроқ Тожикистон Ички ишлар вазирлиги сайти “1966 йилда туғилган, Душанбе шаҳрида яшовчи фуқаро Иброҳимов Асадулло Халилович шу йилнинг 12 август куни Рудакий туманида яшовчи 1988 йилда туғилган Раҳимова Зилола Дўстиевнанинг ночор аҳволидан фойдаланиб, аёлнинг уйида у билан шаҳвоний хатти-ҳаракатларни амалга оширган”, деб ёзган эди.\n- Биз кўплаб муллалар ҳукумат ва хавфсизлик идоралари назорати остида эканига гувоҳ бўлиб турибмиз. Бу одамлар ўшаларнинг кўрсатмаси билан масжид ва минбарларнинг эгасига айланиб олаяптилар, шунинг учун улар Худо ва пайғамбар иродасига эмас, ҳукмдорлар ва махсус хизматлар буйруқларига итоат қилаяптилар, дейди Сайидумар Ҳусайний.\nТожикистон парламентининг бошқа депутати Саодат Амиршоева эса Асадулло Иброҳимовга ўхшаган “мулла”лар муқаддас Ислом динига ҳам, мамлакатга ҳам иснод келтираётганини айтади.


Эргаш Солиев Жиззахда озиқ-овқат ва дори-дармон таъминоти ҳисобга олинганини маълум қилди\nЖиззах вилояти ҳокими Эргаш Солиев бугун, 19 июль куни вилоят аҳлига мурожаат қилди. У сўнгги ҳафталарда коронавирус пандемиясининг нафақат дунё, балки мамлакатимизда ҳам кенг тарқалаётганига урғу берди. Жиззахликларни янада ҳушёрликка, карантин қоидаларига амал қилишга чақирди.\n«Қадрли юртдошлар! Жиззах вилоятида пандемия билан боғлиқ вазият мураккаблашиб, касалланиш даражаси кундан кунга ошиб бормоқда. Бир кун давомида 10 нафаргача бўлган фуқароларда коронавирус инфекцияси аниқланяпти.\nВилоятдаги 6та даволаш профилактик муассасаларида жами 340 нафар бемор тиббий назоратга олинган бўлиб, улардан 104 нафарида коронавирус инфекцияси тасдиқланди. Улардан 60 нафари соғайган, 41 нафари даволанмоқда. Қолган 236 нафар коронавирус инфекциясига гумон қилинган беморлар малакали тиббий ходимлар томонидан даволанмоқда. Коронавирусга чалинган беморларнинг 17 нафари оғир ва 3 нафари ўта оғир ҳолатда.\nВилоятда коронавирус инфекцияси билан боғлиқ фуқароларнинг мурожаатларига Республика шошилинч тез тиббий ёрдам илмий амалий маркази Жиззах вилоят филиалида колл-марказ фаолияти йўлга қўйилган. Мазкур марказга малакали тиббиёт ходимлари жалб қилиниб, (72) 226-32-03, (72) 226-25-98 телефон рақамлари орқали кунлик 200-220 нафар фуқароларнинг мурожаати юзасидан тегишли маслаҳат ва тавсиялар бериб бориляпти.\nВилоятда Санитария-эпидемиологик осойишталик маркази ва вилоят ОИТС маркази лабораторияларида коронавирус инфекциясига текшириш (ПЦР тест синовлари) ўтказилмоқда. Бугунги кунга қадар фуқаролардан 47 минг 595та тест синовлари олинди. Бир кунда ўртача 1400-1500 тест синовлари олинмоқда. Covid-19’га чалинган беморлар вилоят юқумли касалликлар шифохонасида даволаняпти. Мазкур марказда беморларни даволаш учун 155та ўрин-жой (койка) ташкил қилинган. Бундан ташқари, вақтинчалик ташкил этилган госпиталларда беморларга малакали мутахассислар томонидан тиббий ёрдам кўрсатиб келинмоқда. Вилоятда бугунги кунда Covid-19’га чалинган беморларни даволаш учун 7та тиббиёт муассасасида 741та ўрин ташкил этилиб, тўлиқ каравот ва керакли жиҳозлар билан таъминланган.\nВилоятда фаолият олиб бораётган тиббиёт муассасаларини зарур дори-дармон билан таъминлаш мақсадида жорий йилнинг олти ойи давомида, жами 43 млрд 485,7 млн. сўм маблағ ажратилган.\nВилоят аҳолисини зарур дори-дармон воситалари билан ўз вақтида ва мақбул нархларда таъминлаш мақсадида вилоят ҳокимлигининг 2020 йил 16 июлдаги фармойишига асосан маҳаллий бюджетнинг даромадлар режасининг ошириб бажарилган қисми ҳисобидан 2,0 млрд. сўм маблағ «Жиззах дори-дармон» МЧЖ ҳисоб рақамига ўтказиб берилди.\nТиббий меъёрларга асосан жорий йил якунига қадар аҳоли истеъмоли учун 48,6 минг тонна картошка, 22,4 минг тонна пиёз, 17,2 минг тонна сабзи, 11 тонна гуруч, 97 минг тонна ун ва нон маҳсулотлари, 21,3 минг тонна мол ва қўй гўшти, 52,7 минг тонна сут маҳсулотлари, 10,9 минг тонна балиқ, 234,1 млн. дона тухум талаб қилиниши ҳисоб-китоб қилинди.\nОзиқ-овқат маҳсулотларига бўлган талабни қоплаш ҳамда уларнинг нархлари кескин кўтарилиб кетиши олдини олиш учун вилоятда 135,2 минг тонна картошка, 124,6 минг тонна пиёз, 46,3 минг тонна сабзи, 307,9 минг тонна полиз, 0,7 минг тонна гуруч, 536,3 минг тонна ун, 132,6 минг тонна мол ва қўй гўшти, 609,0 минг тонна сут, 9,9 минг тонна балиқ ҳамда 301,8 млн. дона тухум етиштирилади.\nВилоятда карантин тартиб қоидалари кучайтирилган бир вақтда биринчи навбатда вилоят бўйича эҳтиёжманд (камбағал) сифатида рўйхатга олинган 12168та оилага «Саховат ва кўмак» жамғармаси ва ҳомийлик асосида 11 турдаги зарур озиқ-овқат ва дори-дармондан иборат моддий кўмак ажратилмоқда.\n2020/2021 ўқув йили учун олий таълим муассасаларига талабаликка қабул қилиш учун тест синовлари Жиззах ихтисослашган олимпия захиралари мактаб интернатининг спорт залида бир кунда 3 марта тест синовлари ўтказилиши белгиланган бўлиб, бир вақтнинг ўзида 1380 нафар абитуриентлар тест синовларида иштирок этиш имкониятига эга. Жорий йилги тест синовларида 72 320 нафар абитуриентлар иштирок этиши кутилмоқда. Улар учун ҳар бир абитуриентга карантин талабларидан келиб чиққан ҳолда бир марталик тиббий ниқоб ва қўлқоплар билан таъминланиши режалаштирилган.\nАзиз юртдошлар! Яратганнинг ўзи жиззахликларни, бутун халқимизни ҳамда инсониятни бу офатдан тезроқ озод қилсин, барчамизни ўз паноҳида асрасин! Уйда қолинг!» дея Солиевнинг сўзларини келтирмоқда вилоят ҳокимлиги матбуот хизмати.


Норинжон бобо мақбараси\nЧоп этилган: 23.02.2016\tЎқилган: 2052\nЭлликқалъа туманидаги X–XIV асрларга мансуб меъморий мажмуа. Қадимий қалъа ўрнидаги қабристон марказида қум барханлари орасида барпо этилган. Умумий майдони 15,3 x 15,3 метр бўлган ушбу мажмуа уч гумбазли – шайх Норинжон бобо мақбараси (X аср), зиёратхона (XIII аср), Шарқий мақбара (XIV аср) дан иборат. Марказда жойлашган даҳма сиркори ғишт ва ўйма ёзувлар билан пардозланган. Биноларнинг тартибсиз жойлашиши ва археологик қазишмалар даврида топилган қолдиқлар ушбу мажмуа бир вақтда барпо этилмаганлигидан далолат беради. Куйдирилган қизғиш-жигарранг гил билан силлиқланган.\nНоринжон бобо мақбарасининг ғарб томонида араб ёзувидаги битик ва саналар бор. Унда, «Бу – оқил, обид, Оллоҳ йўлида мангу рўзадор, Оллоҳ кароматини ерда пайдо этувчи, машҳур – Муҳаммад ибн Мусо ибн Довуд Абу Абдуллоҳ ан-Норинжонийнинг қабридур. Оллоҳнинг унга ва унинг дўстларига раҳмати бўлсин. 712 йил» деб ёзилган.\nМаҳаллий аҳолининг таъкидлашича, мажмуа икки бор қум барханлари тагида қолиб кетган. Охирги марта 686 ҳижрий йили вафот этган Шайх Мухтор Валий мажмуани қум орасидан ажратиб, қайта таъмирлатган. Норинжон бобонинг туғилган йили маълум эмас. У XIII–XIV аср орасида яшаб ўтган. Шахси ҳақида ҳам аниқ маълумотлар сақланмаган.


Дунёнинг энг бой криптомиллиардерлари икки ой ичида деярли 50 млрд доллар йўқотди – Kommers.uz\nМиллиардерлар\t14:52 | 13.5.22\nДунёнинг энг бой криптомиллиардерлари икки ой ичида деярли 50 млрд доллар йўқотди\nДунёнинг энг бой криптобизнесмени, Binance биржаси асосчиси Чангпэнг Чжао 11 мартдан 11 майгача 37,6 миллиард доллар йўқотди.\nForbes журнали ҳисоб-китобларига кўра, 11 нафар энг бой криптомиллиардернинг умумий бойлиги крипто бозор қулаган икки ой ичида 49,06 миллиард долларга камайди.\nДунёнинг энг бой криптобизнесмени, Binance биржаси асосчиси Чангпэнг Чжао 11 мартдан 11 майгача 37,6 миллиард доллар йўқотди, унинг бойлиги 65 миллиард доллардан 27,4 миллиард долларга камайди. FTX крипто биржаси асосчиси Сэм Бэнкман-Фриднинг бойлиги икки ой ичида 3 миллиард долларга камайди ва ҳозирда 21 миллиард долларга баҳоланмоқда.\nЯна иккита криптомиллиардер икки ой ичида 1 миллиард доллардан кўпроқ пул йўқотди.\nCoinbase асосчиси ва бош директори Брайан Армстронг шу вақт ичида 4,4 миллиард доллар йўқотди (ҳозир унинг бойлиги 2,2 миллиард долларга баҳоланмоқда).\nCoinbase’нинг яна бир асосчиси Фред Эрсам (у компанияни 2017 йилда тарк этган, лекин ҳали ҳам унинг 6 фоиз акцияларига эгалик қилади) 1,3 миллиард доллар йўқотди, ҳозирги бойлиги 0,85 миллиард долларга баҳоланмоқда. Охирги ойда Coinbase акциялари 66% дан ошди.\nШунингдек, Ripple блокчейн компанияси асосчиси ва бош директори Крис Ларсен 0,7 миллиард доллар йўқотди.\nАввалроқ дунёнинг энг бой криптомиллиардерлари рейтинги эълон қилинганди.


Матбуот котиби ўз вазифасини астойдил бажармаса, ҳокимлик ва ҳокимнинг иши ҳам панада қолиб кетаверади\n“Qashqadaryo” газетасининг 2020 йил 2 июнь сонида чоп этилган “Матбуот котиби ким: ҳокимнинг мақтовчисими, маддоҳми ё маслаҳатчи?” сарлавҳали мақолага Деҳқонобод тумани ҳокимлиги ахборот хизмати раҳбари Отабек Қўлдошев ўз муносабатини билдирди. Унда, жумладан, шундай дейилади:\n“Мақола муаллифи гап эгасини топади дегандек, вилоятдаги мавжуд 15 нафар ҳокимлик мабуот котибларининг айримларини “ҳокимнинг мақтовчиси, маддоҳи ва маслаҳатчиси” деб атабди.\nҲақ гаплар. Тан олиш керак, орамизда ҳар учала тоифа вакиллари ҳам бор.\nШу ўринда мақолада ҳокимлик вакилининг “ҳамма ишни биз қиламизу, мақтовни матбуот котиби эшитади”, “3-4 та хабар ёзиб, биздан кўп ойлик олади”, деган сўзларига муносабат билдиришни лозим топдим.\nТан оламиз, барча ишни ҳокимлик масъуллари амалга оширади. Берилган вазифалар уларнинг саъй-ҳаракати билан якунига етади. Аммо қилинган ишларни кўрсатиб бериш матбуот котиби зиммасидаги иш. Агарда матбуот котиби ўз ишини астойдил ва уддалаб бажармас экан, Сиз ва сизнинг ҳамкасбларингиз ва ҳатто ҳоким қилаётган иш ҳам панада қолиб кетаверади. Аҳоли билмайди. Кўрмайди. Ва ҳатто, ўрни келганда Сиз ва ҳокимлик жамоасини ишламаганга чиқаради.\nУнутманг, Сиз ва ҳамкасбларингиз, шунингдек ҳоким ишига ҳам бугунги кунда ХАЛҚ баҳо беради. Буни Президент ҳам бот-бот такрорламоқда.\nЭнди ўйлаб кўринг, Сиз ва сизнинг ҳамкасбларингиз амалга ошираётган ишни оммалаштириб, аҳолига кўрсатган ходим бундайин эътиборга ҳақлимасми? Балки, Президент қарорида таъкидланганидек ва белгилаб берилганидек бундан ортиғига ҳам лойиқдир.\nЎйлаб кўринг ва хулоса чиқаринг...”


Мальдив бош мураббийи: «Ҳимоявий ўйин кўрсатмадик. Ўхшаш хатоларга йўл қўйдик, аммо ўсадиган жамоамиз»\nМальдив бош мураббийи Франческо Морейро Осиё Кубоги-2023 саралаши доирасидаги Ўзбекистон (0:4) билан баҳсдан сўнг ўз фикрларини билдирди.\n«Ўйин борасида сизнинг фикрингизга қизиқяпман. Кучли жамоага қарши яхши ўйнадик. Ўхшаш хатоларга йўл қўйяпмиз, яъни яккакурашларда ютқазяпмиз.\nБугун ҳимоявий ўйин кўрсатмадик. Жамоа кутганимдек ҳаракат қилди. Футболчиларимдан фахрланаман. Ўсадиган жамоамиз. Ўйин тугагач, Катанец ҳам жамоамиз ҳақида илиқ фикрлар айтди.\nТаиланд ва Ўзбекистон ўртасидаги фарқ? Турли ўйин ва услубга эга жамоалар. Таиланд тўп билан жуда тез ҳаракатланади ва доим бўш ҳудудлар қидиришади. Ўзбекистон узун узатмалар билан ўйнайди, ҳужум чизиғи жуда кучли.\nЭлдор Шомуродов? Ўзбекистон фақат бир футболчидан иборат эмас. Футбол — жамоавий ўйин.\nШри-Ланка билан баҳс? Аввало, бугунги мағлубиятни таҳлил қиламиз. Футболчиларнинг руҳиятини кўтариш қийин. Яхши ўйинлар ўтказиб, керакли натижага эриша олмадик. Сўнгги баҳсда халқимизга ғалаба тақдим қилмоқчимиз.\nАнонсларда Роналдо билан бирга тушган суратимиз? У билан алоқаларимиз яхши. 1998 йили «Интер» сафида УЕФА Кубогида ғолиб бўлганмиз», — дейди италиялик мутахассис матбуот анжуманида.


ИТСВ: 8 ноябрь куни Тошкентда Ўзбекистон-Австрия бизнес- форуми (...)\nИТСВ: 8 ноябрь куни Тошкентда Ўзбекистон-Австрия бизнес- форуми бўлиб ўтди\nАвстрия ҳукумати ва ишбилармон доиралари делегациясининг Ўзбекистонга ташрифи давомида Тошкентда Ўзбекистон-Австрия бизнес-форуми бўлиб ўтди, деб хабар бермоқда «Дунё» АА мухбири.\nИнвестициялар ва ташқи савдо вазирлиги (ИТСВ) маълумотига кўра, тадбирда икки мамлакатдан 100 га яқин тадбиркор, савдо-саноат палаталари ва халқаро молия институтлари вакиллари, шунингдек, Ўзбекистон вазирлик, идора ва тармоқ бирлашмалари раҳбарлари иштирок этди.\nФорумнинг очилиш маросимида Ўзбекистон Бош вазирининг ўринбосари - инвестициялар ва ташқи савдо вазири Сардор Умурзоқов ва Австриянинг Европа ва ташқи ишлар федерал вазири Михаэль Линхарт сўзга чиқди. Икки мамлакат делегациялари раҳбарлари инвестициявий, савдо-иқтисодий соҳаларда муносабатларнинг ишга солинмаган салоҳиятини қайд этиб, ўзбек ва австриялик тадбиркорлар ўртасида шерикликни йўлга қўйиш учун қулай шарт-шароитлар яратиш борасида ўзаро ҳамкорлик қилишга тайёр эканликларини таъкидлади.\nЭнергетика, нефть-кимё саноати, IT соҳаси, қишлоқ хўжалиги, қурилиш материаллари ишлаб чиқариш ва банк-молия йўналишларида қўшма лойиҳаларни амалга оширишнинг улкан истиқболлари қайд этилди.\nЎзбекистонда амалга оширилаётган кенг кўламли ижтимоий-иқтисодий ислоҳотларнинг сезиларли натижалари ҳамда уларнинг ортга қайтмаслиги таъкидланди. Миллий иқтисодиётни либераллаштириш ва мамлакатда инвестициявий муҳитни яхшилаш борасидаги изчил чора-тадбирлар туфайли Ўзбекистон билан Австрия ўртасида иқтисодий шерикликни кенгайтириш учун шарт-шароитлар шакллантирилгани маълум қилинди. Австрия компанияларининг Ўзбекистоннинг кимё, тоғ - кон саноати ва автомобилсозлик соҳаларидаги лойиҳаларни амалга оширишдаги «муваффақият ҳикоялари» ҳам қайд этилди.\nФорумда Австрия Федерал Иқтисодиёт палатаси, Австриянинг йирик компаниялари, Ўзбекистоннинг вазирлик, идора ва тармоқ бирлашмалари раҳбарлари ва вакиллари, шунингдек, Европа тикланиш ва тараққиёт банки вакиллари иштирок этди. Устувор йўналишларда ҳамкорлик қилиш учун мавжуд имкониятлар атрофлича очиб берилди, турли тармоқларнинг инвестициявий ва савдо салоҳияти, шунингдек, Ўзбекистонда хорижий инвесторлар учун яратилган имтиёзлар тақдимоти ўтказилди.\nБизнес-форум давомида «B2B» шаклида учрашувлар ўтказилди. Уларда икки мамлакат ишбилармон доиралари вакиллари истиқболли лойиҳаларни муҳокама қилиш ва яқин келажакда аниқ келишувларга эришиш мақсадида ўзаро ҳамкорлик соҳаларини аниқлаш имкониятига эга бўлдилар.


27 январ 2021, Тошкент вақти: 17:39\nАндижонлик врач коронавирусда гумонланган ўғлиги туғруқхонага олиб келиб даволади\nАндижон вилояти Перинатал марказининг реанимация бўлими мудири 27 март куни 29 яшар ўғлини ўзи ишлаётган туғруқхонага олиб келиб даволади.\nБу ҳақда Озодликка хабар берган врачлардан бирининг айтишича, бўлим мудири иситма чиқарган ўғлини касалхонага олиб келган пайтда, унинг хотини коронавирус юқтирганликда гумонланиб уй карантинида бўлган.\nБу воқеа тиббиёт персонали орасида ваҳимага сабаб бўлгач, Андижон шаҳар СЭСи келиб, бутун бўлимни дезинфекция қилган, врач ва ҳамширалар эса бир сутка ушлаб турилган.\nПеринатал маркази бош шифокори шундай воқеа бўлганини тасдиқлаб, врач нотўғри ҳаракат қилганини айтди.\nАндижон шаҳридаги вилоят Перинатал(туғруққа қадар) марказининг реанимацмя бўлими мудири (Озодликка врачнинг исм-фамилияси маълум, аммо ошкор қилмаётир – таҳр.) 27 март куни ўзи ишлаётган туғруқхонага иситмаси чиққан ўғлини олиб келиб даволагани ҳақида марказнинг исми сир қолишини сўраган шифокорларидан бири Озодликка хабар қилди:\nҲамшираларга ўғлига иссиқни туширувчи уколлар қилдириб, капельницалар қўйдирган.\n“Ҳамкасбимиз коронавирус таҳдиди борлигини англаган ҳолда¸ марказ шифокор-ҳамширалари ва туғруқхонадаги аёл ва чақалоқлар ҳаётини хавф остига қўйди. 27 март куни эрталаб соат 9 ларда врач 1991 йилда туғилган ўғлини бўлимдаги ўз хонасига олиб келиб, уни соат 15 гача ушлаб турган. Ҳамшираларга ўғлига иссиқни туширувчи уколлар қилдириб, капельницалар қўйдирган. Биз унинг хотини коронавирус юқтирганликда гумонланиб уйида 25 мартдан буён карантинда сақланаётганлигини билардик”.\nСуҳбатдошнинг айтишича, бўлим мудирининг врач бўлиб ишлайдиган хотини (унинг ҳам исм-шарифи Озодликка маълум, лекин ошкор этилмайди – таҳр.) коронавирус юқтиргани гумон қилинган бошқа врач билан бирга операция жараёнида қатнашган.\n“Коронавирус юқтиргани гумон қилинган анестезиолог билан бирга ишлашган. Анестезиолог врач 25 март куни хотини ва қизи билан бирга карантинга олинган. У билан иш давомида мулоқотда бўлган. Кейин бу аёл врачни ҳам карантинга олишди. Перинатал марказ бўлим мудири эса карантинда бўлган хотини ва ўғли билан бир уйда яшагандан сўнг, унга ҳам юқмаганми, деб ким кафолат бера олади”.\nОзодликка Андижон вилоятият Соғлиқни сақлаш бошқармасининг коронавирус юқтирганликда гумонланганлар ҳақида вилоят ҳокимлигига берган ҳисоботи нусхаси юборилди.\nБу ҳисоботда вилоят тиббиёт бирлашмаси Озодлик тилга олган анестезиолог ва бошқа врачнинг ҳам коронавирусда гумонланиб касалхонага ётқизилганини тасдиқлайди.\n14 март куни уйига қайтган ва тана ҳарорати кўтарилган, томоғида қизариш пайдо бўлган.\n"Анестезиолог ва реаниматолог К.С. 13 март куни Хелскер дори воситалари рекламаси учун Тошкент шаҳрига борган. Тожикистон элчихонаси ёнидаги меҳмонхонада 9-10 киши иштирокида ўтказилган йиғилишда қатнашган. Ўша куни меҳмонхонада қолган. 14 март куни уйига қайтган ва тана ҳарорати кўтарилган, томоғида қизариш пайдо бўлган. Уй шароитида парацетамол ичиб, томоқ оғриги учун ингалиптлардан фойдаланган. 23 март куни борганда коронавирус инфекциясига текшириш учун намуна топширган. 26 мартда Хўжаобод тумани ТБ да ташкил қилинган махсус ажратилган юқумли касаликлар шифохонасига 2 нафар оила аъзоси билан ётқизилган. К.С.нинг хотини ҳам офтальмолог бўлиб ишлайди”.\nВилоят Перинатал марказининг исми сир қолиши сўраган ҳамшираларидан бири Озодликка бўлим мудири ўғлини олиб кетганидан сўнг, туғруқхонада ваҳима бошланганини айтади.\nБўлимнинг барча ходимларини бир сутка марказда карантинга олишди.\n“Улар кетганидан сўнг бу воқеа персонал орасида шов-шув бўлиб кетди. Кимдир СЭСга хабар берган экан, улар дарҳол етиб келишди. Бўлим мудирига қанча телефон қилишмасин, у жавоб бермади. Мудирнинг хонаси қулфлиги учун уни очишолмади. Реанимация бўлимини обдон дезинфекция қилиб, бўлимнинг барча ходимларини бир сутка марказда карантинга олишди. Кейин ҳаммани бирма-бир текшириб уйга жавоб беришди. Бу воқеани ҳаммадан беркитишмоқда ва хунук оқибатларга олиб келиши мумкинлигини яширишмоқда”.\nАндижон вилояти Перинатал маркази бош врачи Гулмира Қаюмова шундай воқеа бўлганини тасдиқлаб, бу воқеадан сўнг марказнинг тўлиқ дезинфекция қилинганини айтди.\nБўлим мудири ўғлини марказга олиб келиб, нотўғри иш қилган.\n“Бўлим мудири карантинга олинган. Реанимация бўлими дезинфекция қилиниб, бир сутка ёпиб қўйилди. Бир сутка давомида бўлимда ҳеч қандай амалиёт ўтказилмади. Ўшандан кейин бўлим мудирини кўрганим йўқ. У уйида карантинда ўтирибди. Телефонда гаплашганимда ҳақиқатан ҳам ўғлини марказга олиб келганини тан олди, лекин унга ҳеч қандай инъекция қилинмаганини айтди. Бўлим мудири ўғлини марказга олиб келиб, нотўғри иш қилган. Бу масала ҳали ўрганилмоқда”.\nОзодлик ҳомиладор аëллар ва янги туғилган чақалоқлар сақланадиган марказга коронавирусда гумонланган ўғлини олиб келган врачнинг ўзи билан боғланишга муваффақ бўла олмади.\nШунингдек¸ бу воқеа юзасидан карантин режими устидан назорат ўрнатган идораларнинг бирор чора кўрган-кўрмагани ҳам Озодликка маълум эмас.\nАндижон вилояти Перинатал маркази 200 нафар туғруққача бўлган аёл ва туғилган чақалоққа мўлжаллаб қурилган.\nШу кунларда¸ Озодлик гаплашган ҳамшира ва врачларнинг айтишича¸ бу марказда юздан ортиқ ҳомиладор аёл даволанмоқда.


Шавкат Мирзиёев Анқарада Халқ кутубхонаси очилишида нутқ сўзлади – Газета.uz\nШавкат Мирзиёев Анқарада Халқ кутубхонаси очилишида нутқ сўзлади\nШавкат Мирзиёев Анқарада Туркия президенти ҳузуридаги Халқ кутубхонасига «Усмон Мусҳафи» ва бошқа ноёб асарлар нусхалари ҳамда 350 дан зиёд турли мавзудаги китобларни тақдим этди.\n21 феврал 2020, 09:21 Сиёсат\nЎзбекистон президенти Шавкат Мирзиёев 20 февраль куни Анқарада Туркия президенти ҳузуридаги Халқ кутубхонасининг очилиш маросимида иштирок этди, дея хабар қилди давлат раҳбари матбуот хизмати.\nУшбу мажмуа Туркия раҳбари Режеп Таййип Эрдоған ташаббуси билан бунёд этилган. Маҳобатли кутубхона китоб фонди (4 миллион босма нашр ва 120 миллиондан зиёд электрон файл) ҳамда хизмат даражаси бўйича дунёдаги энг улканларидан биридир.\nОчилиш маросимида бутун дунёдан икки мингга яқин меҳмон — олимлар, ёзувчилар, таълим ва маданият намояндалари, давлат ва жамоат арбоблари қатнашди. Шавкат Мирзиёев Туркия президенти томонидан таклиф этилган олий даражадаги ягона меҳмон бўлди.\nДавлат раҳбари шундай муҳим ва шукуҳли воқеага таклиф учун миннатдорлик билдириб, қардош турк халқини ушбу илм-маърифат маскани билан муборакбод этди.\n«Дунёдаги ҳар қайси давлат, ҳар қайси халқ биринчи навбатда ўзининг интеллектуал салоҳияти, юксак маънавияти билан қудратлидир. Бундай енгилмас куч манбаи эса аввало инсоният тафаккурининг буюк кашфиёти — китоб ва кутубхоналарда», — деди президент.\nДавлат раҳбари юртимизда замонавий мактаблар, илмий-маърифий марказлар ташкил этилаётганини таъкидлади.\nПрезидент туркиялик олимлар, адабиётшунос ва диншуносларни ушбу маданий-маърифий тадбирларга таклиф этди. Ўзбекистоннинг китоб фондларида 100 мингдан зиёд ноёб қўлёзма асарлар сақланаётгани, уларнинг аксарияти ўз тадқиқотчиларини кутаётганини таъкидлади.\n«Ўзбекистон биз учун маданий тасаввуримизни шакллантирган, олимларни етиштирган, илм, ирфон ва маънавий дунёмизни таъминлаган ҳаётий манбаларимиздан энг муҳимидир, — деди Режеп Таййип Эрдоған. — Илм муҳити асрлар давомида Тошкент билан Анқара, Самарқанд билан Конё, Бухоро билан Бурса, Хива билан Эдирнени боғлаб, ўзаро бойитгандир. Бу кун Халқ кутубхонасини Жаноби олийлари билан биргаликда очиб, муштарак маданиятимиз ҳақида бутун дунёга муҳим бир ишора бермоқдамиз».\nШавкат Мирзиёев дунёда ўта ноёб бўлган «Усмон Мусҳафи»нинг маҳаллий хаттотлар томонидан кўчирилган нусхаси, Жалолиддин Румийнинг машҳур «Маснавий» асари ҳамда Абу Бакр ар-Розийнинг «Касалликлар тарихи» асари қўлёзмаларининг факсимиле нусхалари, «Алишер Навоий асарларининг Истанбул кутубхоналаридаги тасвирий нусхалари» номли китоб-альбом, Юнус Эмро шеърларининг ўзбек тилига таржимаси жамланган «Ўлмас кўнгул» деб номланган китобларни кутубхонага туҳфа қилди.


Эскирган балиқ гижжа пайдо қилади - Darakchi\nСАЛОМАТЛИК 23.12.2018, 14:42\nШифокорлар балиқ ва балиқ маҳсулотларининг инсон саломатлиги учун нақадар фойдали эканлигини кўп таъкидлашади. Аммо балиқдан таёрланадиган егуликлар, консерваларнинг қай даражада фойда ёки зарарлилигини ҳар доим ҳам билавермаймиз. Айниқса, биз катталар истеъмол қиладиган балиқларнинг айримлари кичкинтойларга умумун мумкин эмас. Мавзу юзасидан диетолог Мария Королева батафсил маълумот беради.\nКони фойда егулик\nБалиқни кўп истеъмол қилиш юрак ҳасталиклари пайдо бўлиши хавфини 30 фоизга камайтиради. У ўзида витамин, минераллар, айниқса темир, йод, магний, фосфор, руҳни сақлайди. Балиқнинг рахит, соч тўкилиши, буқоқ, тишларнинг кариесдан эрта оғриб қолиши профилактикасида энг фойдали маҳсулотлардан бири экани аллақачон ўз исботини топган. Балиқли шўрва эса юрак қон-томир тизимини меъёрда сақлайди, қон босим хасталикларига қарши курашишда қўл келади. Айниқса, кўз нурини равшан қилиб, кўз пардасини эрта хиралашишдан асрайди.\nХарид қоидаси билан танишинг\nБалиқ танлаётганингизда унинг катта-кичиклигига эмас, балки ташқи кўринишига аҳамият қаратинг. Янги тутилган, сарҳил балиқнинг эт қисми оқ ёки нимпушти, турига қараб, қизил рангда бўлади. Балиқнинг танасига бармоқ билан босиб кўринг, ўз ҳолига тез қайтса, демак янги келтирилган. Эскирган балиқ ҳиди ўткир, ранги сарғиш ва яшил тусда бўлади. Кузлари ичига ботиб, хиралашиб кетган бўлса, асло харид қилманг. Сувда узоқ қолган балиқларда зарарли микроэлементлар ривожланган бўлади, бу эса инсон организмида гижжа ва қуртларнинг кўпайишига олиб келади.Совуқ сувда яшовчи фойдали мойларга бой балиқлар: лосось, тунец, скумбрия, палтус, форель (омега-3 мойига ўта бой) ни кўпроқ истеъмол қилишга одатланинг. Балиқлар асосан:\nйод – йод танқислигининг олдини олиб, иммунитетни мустаҳлайди;\nтемир - қон ҳосил қилишда ёрдам кўрсатади;\nфосфор - танада моддалар алмашинуви, мия фаолиятини яхшилайди;\nкальций – суяк ва мушакларни мустаҳкамлашда асосий ўринни эгаллайди.\nБизда асосан дарё балиғи истеъмолда бўлгани учун зоғорабалиқ (сазан), илонбалиқ, лаққабалиқ, олабуға, чўртанбалиқ, бакра, товонбалиқ ейилади. Денгиз ва дарё балиқларининг асосий қиммати уларнинг гўшти таркибидаги ярим тўйинган омега-3 ёғ кислотаси. Бу модда қондаги липидлар ва холестерин миқдорини тартибга солиб, атеросклерознинг ривожланишига тўсқинлик қилади. Бош мия, юрак қон-томирлар ҳолатига самарали таъсир кўрсатади. Бошқа ҳайвон гўштларига нисбатан балиқ гўшти 15 фоиз миқдорда организмда енгил сингиб кетувчи оқсил ва микроэлемантларга бой.\nКўриш қобилияти пасайганида...\nДиетологлар балиқни парда ёки димлаб тайёрлашни тавсия этадилар. Боиси қовурилган овқатлар таркибида фойдали микроэлементлар йўқолиб кетади. Балиқ мойи эса дорихоналарда дармондори сифатида сотилади. Унинг таркибида аминокислоталар кўп бўлиб, улар мия тўқималарини озиқлантириш ҳусусиятига эга. Балиқ мойининг асосий таркиби омега-3 ёғ кислоталари бўлиб, гўдак ва ўсмирларнинг ақлий ривожланишида катта аҳамият касб этади. Шунингдек, бу мой аритмия, юрак ритмининг бузилиши, ревматоид артрит (бўғимларнинг яллиғланиши) каби касалликларда ҳам фойдали саналади. Балиқ мойи, шунингдек, қуйидаги касалликларга қарши курашишда тавсия этилади:\nкўриш қобилияти пасайганда ва хиралашганда;\nболаларда рахитни даволашда;\nсочлар тўкилиб, тери қуриб, тирноқлар синувчан бўлиб қолганда;\nхотира ва диққатни жамлаш қийинлашганда;\nВитамин ва мойларни харид қилишга имконингиз бўлмаса, зиғир уруғини майдалаб, овқат, қатиқ ёки қатиқ билан аралаштириб истеъмол қилиш мумкин. Чунки зиғир уруғи таркибида омега-3 мавжуд.\nХавфи ҳам бор\nБалиқнинг организм учун зарарли тарафлари ҳам бор. Буйрак ва ўт пуфаги хасталиги бор беморларга балиқ ва балиқ ёғи тақиқланади. Балиқ ўзида кўплаб дармондори сақлаши баробарида инсон саломатлиги учун зарарли симоб каби моддаларни ҳам йиғиб бориши мумкин. Шу боис балиқ харид қилаётганда юқорида қайд этилган тавсияларга амал қилинг.